text:
Duhe ibitekerezo
Urashaka gutanga ibitekerezo?twandikire kuri iranzinone@yahoo.fr/iranzinejo@gmail.com
Murakoze
Murakoze
samedi 9 avril 2011
Ni iki wakora kugira ngo ugumane n’uwo ukunda munezerewe?
Usanga abantu benshi, iyo bagitangira gukundana biba bishyushye, buri wese yishimye cyangwa agishyuhiye urwo rukundo rushyashya: ngutwo udutelefoni ducicikana, utu messages tudashira, gusohokana buri munsi, utu gifts n’ibindi n’ibindi. Ibi akenshi bituma urukundo rwanyu rukomera.
Uko iminsi ishira kenshi usanga bihinduka kwa gutekereza undi buri mwanya no kumugaragariza ko umukunda bigashira imirimo ikabatwara.
Yego ubuzima tubamo budusaba guhora umuntu yiruka byaba mu gushaka imibereho no gushaka ejo hazaza; ariko se ibyo byaba urwitwazo mu kudafata neza uwo mukunzi? Kuki kwitanaho bihinduka iyo mumaze kumenyerana? Ni iki umuntu yakora kugira ngo akomeze yishimane n’uwo yahisemo?
Dore zimwe mu nama ushobora gukurikiza kugira ngo wishimane n’uwo ukunda:
ibi ni ngombwa cyane ku bantu bakundana, kwereka uwo mukundana ko uhari, umwumva, ushima cyangwa ushimishwa n’ibyo avuga cyangwa akora . Ibi bituma yumva ko wahamubera aramutse agukeneye.
ü Abakundana bagomba kuganira uko biyumva muri relation: niba hari icyo umwe akora kigushimisha cyangwa kitagushimisha, mukakiganiraho, ntihagire uhisha uko yiyumva. Ibi ntabwo bivuga gushwana no kurakaranya, ahubwo ni ukugirana ikiganiro cyubaka kandi cyubahana, kugira ngo buri wese akosore ikitagenda.
ü Gushima no kumenya ibyiza biri ku muntu: byaba ku mubiri cyangwa n’ibindi akora byagushimishije, niba ari mwiza cyangwa yambaye neza, ukabimubwira, haba hari icyo yagukoreye cyiza nabwo ukabimubwira ukanabimushimira, ibi bituma umuntu yumva ko akunzwe kandi ashimwa n’uwo bakundana.
ü Gutetesha: gutetesha ntabwo byari bikwiye guharirwa abana gusa, buri wese kuri iyi si ashimishwa nuko yitaweho , uwo mukundana ugomba kumutetesha ukamuha umwanya wihariye kugira ngo umushimishe, niba hari icyo akunda ukakimukorera ...ibi rero birashimisha cyane iyo uzi ko hari umuntu ufata umwanya we kugira ngo nawe agushimishe.
ü Kwirinda gupingana: yego bibaho kudahuza ibitekerezo, kuko abantu bose baratandukanye, ariko si byiza guhora urwanya ibitekerezo bya mugenzi wawe, kuko ibi bivamo gushwana bya buri munsi.
ü Gukora ikibashimisha mwembi nk’abakunzi: gushaka ikintu kibahuza mwembi kandi mukunda: byaba kujyana gusenga, gutemberana, kurebana films, gukorana sport runaka, kujyana muri spa, massage, n’ibindi n’ibindi: ibi bituma mufata umwanya wo gukora ikibahuza kandi kibashimisha mwembi.
ü Guhana umwanya: ibi bishatse kuvuga ko nk’iyo muhorana buri munsi, ni byiza ko buri wese abona umwanya we wihariye ahura n’inshuti ze. Buri wese akizera undi, mugahitamo umunsi cyangwa inshuro buri wese azajya afata umwanya wo kuba ari kumwe na bagenzi be. Ibi bituma mutarambirana.
Izi rero ni zimwe mu nama nyinshi umuntu ashobora kwifashisha kugira ngo agire urukundo rurambye. Yego ibi si byo gusa, ariko ni bimwe mu bishobora gutuma urukundo ruramba.
twandikire kuri iranzinone@yahoo.fr
Uko iminsi ishira kenshi usanga bihinduka kwa gutekereza undi buri mwanya no kumugaragariza ko umukunda bigashira imirimo ikabatwara.
Yego ubuzima tubamo budusaba guhora umuntu yiruka byaba mu gushaka imibereho no gushaka ejo hazaza; ariko se ibyo byaba urwitwazo mu kudafata neza uwo mukunzi? Kuki kwitanaho bihinduka iyo mumaze kumenyerana? Ni iki umuntu yakora kugira ngo akomeze yishimane n’uwo yahisemo?
Dore zimwe mu nama ushobora gukurikiza kugira ngo wishimane n’uwo ukunda:
ibi ni ngombwa cyane ku bantu bakundana, kwereka uwo mukundana ko uhari, umwumva, ushima cyangwa ushimishwa n’ibyo avuga cyangwa akora . Ibi bituma yumva ko wahamubera aramutse agukeneye.
ü Abakundana bagomba kuganira uko biyumva muri relation: niba hari icyo umwe akora kigushimisha cyangwa kitagushimisha, mukakiganiraho, ntihagire uhisha uko yiyumva. Ibi ntabwo bivuga gushwana no kurakaranya, ahubwo ni ukugirana ikiganiro cyubaka kandi cyubahana, kugira ngo buri wese akosore ikitagenda.
ü Gushima no kumenya ibyiza biri ku muntu: byaba ku mubiri cyangwa n’ibindi akora byagushimishije, niba ari mwiza cyangwa yambaye neza, ukabimubwira, haba hari icyo yagukoreye cyiza nabwo ukabimubwira ukanabimushimira, ibi bituma umuntu yumva ko akunzwe kandi ashimwa n’uwo bakundana.
ü Gutetesha: gutetesha ntabwo byari bikwiye guharirwa abana gusa, buri wese kuri iyi si ashimishwa nuko yitaweho , uwo mukundana ugomba kumutetesha ukamuha umwanya wihariye kugira ngo umushimishe, niba hari icyo akunda ukakimukorera ...ibi rero birashimisha cyane iyo uzi ko hari umuntu ufata umwanya we kugira ngo nawe agushimishe.
ü Kwirinda gupingana: yego bibaho kudahuza ibitekerezo, kuko abantu bose baratandukanye, ariko si byiza guhora urwanya ibitekerezo bya mugenzi wawe, kuko ibi bivamo gushwana bya buri munsi.
ü Gukora ikibashimisha mwembi nk’abakunzi: gushaka ikintu kibahuza mwembi kandi mukunda: byaba kujyana gusenga, gutemberana, kurebana films, gukorana sport runaka, kujyana muri spa, massage, n’ibindi n’ibindi: ibi bituma mufata umwanya wo gukora ikibahuza kandi kibashimisha mwembi.
ü Guhana umwanya: ibi bishatse kuvuga ko nk’iyo muhorana buri munsi, ni byiza ko buri wese abona umwanya we wihariye ahura n’inshuti ze. Buri wese akizera undi, mugahitamo umunsi cyangwa inshuro buri wese azajya afata umwanya wo kuba ari kumwe na bagenzi be. Ibi bituma mutarambirana.
Izi rero ni zimwe mu nama nyinshi umuntu ashobora kwifashisha kugira ngo agire urukundo rurambye. Yego ibi si byo gusa, ariko ni bimwe mu bishobora gutuma urukundo ruramba.
twandikire kuri iranzinone@yahoo.fr
Inscription à : Publier les commentaires (Atom)


c: text/html

text:
Nitwa Hitler
Umugabo w’ umuhanga mu gukopera iminsi 40 yamusanze mu marushanwa, ubwo bahamagaye uwa mbere bamubaza ibibazo bitatu.
1/intambara ya kabiri y’ isi yatangiye mu wuhe mwaka.
2/Ni nde wateje intambara ya kabiri y’ isi.
3/uwayiteje ariho cyangwa yarapfuye ?
Umugabo wa mbere yasubije ati 1.ni Hitler. 2.ni 1939. 3. ni bamwe barabyemeza abandi barabihakana.
Umugabo arasohoka bamubwira guhamagara ukurikiyeho aramuhamagara undi aramubwira ati" mbwira ibyo bari kubaza." Umwanya uba muto aramubwira ati "ntacyo mbwira ibizubizo" undi aramubwira icya 1 ni Hitler 2 ni 1939. 3. bamwe barabyemeza abandi barabihakana," nuko
umugabo arinjira afite ibisubizo gusa.
Baramubaza witwa nde ?
"Hitler",
Wavutse ryari
"1939"
Uri muzima wa mugabo we ?
Ati "bamwe barabyemeza abandi barabihakana."
Related Posts by Categories

robotstxt: allowed

filter: keep


text:
Ubuyobozi bwa Ibuka mu Murenge wa Muganza, mu karere ka Rusizi buratabariza abana 8 b’imfubyi za Jenoside yakorewe Abatutsi batagira aho barambika umusaya, bakaba barara aho bwije bageze kuko imiryango yabo yashize n’iwabo hakaba harabaye amatongo.
Nk’uko bivugwa na Nzigiyimana Michel, bakaba nta nzu n’imwe bigeze bubakirwa. Aganira n’Imvaho Nshya, umuyobozi wa Ibuka muri uyu murenge, yavuze ko batangiye inzira yo gutabariza aba bana baba mu tugari twa Cyarukara na Shara, kuko babona bari mu buzima bubabaje, kandi ukaba utavuga ngo urababariza hano kuko barara aho bwije bageze.
Yagize ati “Ibuka mu Murenge wa Muganza turatabariza abana 8 b’imfubyi za Jenoside, barimo abasore 7 n’umukobwa umwe, bose bo mu miryango 7 inyuranye. Imiryango yarazimye burundu n’iwabo hasigara ari amatongo.
Muri aba 2 barakiga, abandi 6 ntibigeze biga, ntiwanavuga ko ari abahinzi kuko badatuje nibura ngo bahinge, nta n’akandi kazi kazwi bagira, tukaba tutagisinzira kubera ubuzima bwabo buhangayikishije, kuko barara mu baturanyi hirya no hino, natwe kumenya imibereho yabo bikatubera ibibazo, batugiriye neza bakabaheraho bababonera aho barara byaturuhura imitima.”
Avuga ko uretse aba bana 8 batagira n’icyumba barambikamo umusaya, ngo hari abandi barokotse Jenoside 2 na bo bateye impungenge cyane barimo umugore w’imyaka 40 ufite n’abana, n’umusaza wundi baturanye na bo batagira aho barara.
Nzigiyimana avuga kandi ko hari izindi nzu 24 zifite amabati yashwanyaguritse cyane, ba nyirayo bakaba iyo imvura iguye byanze bikunze banyagirwa.
Yagize ati “Twatakambiye Akarere, turongeye turagatakambiye, kadufashe aba bana bareke guteragirana kuko natwe bitugora kumenya imibereho yabo, aba bandi na bo harebwe uko babona aho barara batuje kuko turahangayitse cyane.”
Ubwo yatangizaga icyumweru cy’icyunamo mu murenge wa Bugarama, umuyobozi w’Akarere ka Rusizi Harelimana Frédéric, yijeje abafite ibibazo bikomeye byo kutagira aho baba ko bagiye kwitabwaho, ubuyobozi bwa Ibuka bukifuza ko haherwa kuri aba bana.
Hari hashize imyaka igera kuri 6 abahinzi b’icyayi bibumibye muri koperative y’abahinzi b’icyayi ba COTHEGA bagihinga mu mirenge ya Karambi na Cyato mu karere ka Nyamasheke, kitababyarira umusaruro (...)
Ubuyobozi bwa Koperative Rebakure Munyamurama_KOREMU, igizwe n’abanyamuryango 350 bahinga ibigori n’ibishyimbo mu murenge wa Murama, mu karere ka Ngoma, buratangaza ko mu mwaka wa 2016 gusa, (...)
Bamwe mu borozi bo mu Kagali ka Ryeru mu Murenge wa Rwempasha mu karere ka Nyagatare, bahangayikishijwe n’igisa n’icyorezo cyateye mu nka zabo zihaka, zikaramburura zenda kubyara. Aba borozi (...)
Ubwo ikigo cy’igihugu gishinzwe imiyoborere, RGB, cyerekanaga igipimo cy’imiyoborere ibereye abaturage n’imitangire ya serivise, bamwe mu bayobozi b’inzego z’ibanze basabye ko ubu bushakashatsi bwajya (...)
Abagize Inteko Ishinga Amategeko umutwe w’abadepite bari mu gikorwa cyo gusura ibikorwa by’iterambere mu karere ka Ngoma, aho bagenzura akamaro byagiriye abaturage, bakanakira ibyifuzo (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Si amagambo, Imana irumva igasubiza
“Uyu munyamibabaro yaratatse, Uwiteka aramwumva, amukiza amakuba n’ibyago bye byose.” Zaburi 34.7
Hari abahamya benshi b’iyi nteruro ko Imana yumva, nubwo turi bwifashishe ingero zanditse muri Bibiliya ariko mu by’ukuri, Imana yubatse amateka atandukanye haba mu gihe cya kera ndetse no muri iki turimo, ibasha kumva intore zayo ziyitakira ku manywa na nijoro, ngira ngo iyaba Bibiliya icyandikwa hari ibindi byajya kongerwamo kuko uko yahoze kera, uyu munsi niko iri kandi ijambo ryayo rihamya ko ari ko izahora iteka ryose.
Reka dufatire urugero ku mugore witwaga Hana, wari ufite ikibazo cy’ubugumba (Kutabyara). Umubabaro yahoranaga wari ukabije, nuko yigira inama yo kubibwira Imana. Imana ntabwo yirengagije amarira y’uwo mubyeyi ahubwo yaramusubije, ititaye kumyaka yari afite, Imana yamuhaye umwana amwita Samweli, izina rivuga ngo” Imana irumva” Kubera iki?
Hana yashakaga kumvikanisha ko Imana yumvise gutaka kwe ikamusubiza. Ibi bituma umuntu wese yibaza ku Mana nta gisubizo kindi yabona kitari ukuvuga ko Imana yumva amasengesho kandi ko isubiza.
Imana iragukunda kandi yifuza kukumva.
Hariho itandukaniro hagati yo gutega amatwi no kumva. Imana igutega amatwi kandi ifite ubushake bwo kumva icyo ushaka kuyibwira. Ni kubw’iyo mpamvu mu butumwa bwiza bwa Yesu wasangaga abantu bamukurikira ari benshi. Yabategaga amatwi ntawe yirengagije hanyumva akumva icyo bashaka kandi kubw’ubuntu bwe akabasubiza.
Intebe y’ubuntu y’Imana izengurutswe n’abantu benshi bafite ibyifuzo, bimwe bimeze nk’ibyawe ibindi biratandukanye, ariko muri ibyo byose Imana ntiyakuburira umwanya, ikwiriye isi n’ijuru, iyo ipfumbatuye igipfunsi cyayo ibibaho byose birahaga Zaburi 145:16
Imana ntiyakwirengagiza isengesho ryawe, ntabwo yakwima amatwi gutaka kwawe, amaboko yayo ntabwo ari magufi, Uwiteka ashobora kukumva kandi akakurengera. Kubara 11:23a
Amaso y’Uwiteka ahora ku bakiranutsi ndetse n’amatwi ye ahora yumva gutaka kwabo, mbese yabumvira ubusa? Oya Imana irumva kandi irasubiza, ntireba igihe kirekire umaze, cyangwa ngo irebe ibisekuruza byawe, upfa kuba waje n’umutima wawe wose, ntucike intege wowe ukomeze usenge, igihe gikwiriye uzabona gutabarwa.
Imana yasubije Hana ikamuha Samweli, nawe ishobora kukumva ikagubiza, niyo mpamvu ukwiye kujya imbere yayo ukayereka umubabaro wawe, uyibwire ko uyifuza kandi uyishaka, ndabizi ko idashobora kukwirengagiza, uzabona igisubizo giturutse kuri Yo. Amen.


text:
Nubwo hari imbogamizi, aborozi bakunda korora ihene zikamwa bagomba gukora bongera banakundisha abantu amata y’ihene.
- Bwira abantu agaciro kámata yíhene. Niba ufite ihene kangurira abandi kumva uko amata yazo ameze.
- Shaka abandi bafite ihene zikamwa mukore ishyirahamwe mujye muhura mushyireho ibyerekereranye n’ámata.; nk’ígiciro, uko agomba kuba ameze cyangwa ibindi wayongerera kugirango yongererwe agaciro.
- Mwishyire hamwe kugira ngo mushyireho isoko rirerire, urugero ,nko kuganira na KCC cyangwa abandi batunganya amata muburyo bwo kongera isoko ry’amata y’ihene urebeye kury’ayinka. Abenshi mubafite ubutaka muri Rwanda bafite butoya, bashobora kubushyira hamwe bagakora umushinga uzaramba. Uduce turimo icyayi muri iki gihugu bagaburirwa nábanzi bake kuberera iki batorora ihene zikamwa?
- Shaka umufasha uturutse mukigo cyúbushakashatsi kubiryo byiza bihendutse kandi muri rusange byoroshe gutunganwa byo ku ihene zikamwa.
- Fata gahunda ihamye y’ikimasa uzajya ukoresha kugira ngo wizere indwara niza uzayimenya ukanmayirwanya vuba.
- Ubangurire itungo uhuza ubwoko buturutse ahandi n’ubwo mugace urimo kugira ngo uzongerere kwihanganira imiterere y’ikirere


text:
Wamenya Yesu Kristo ute? - Joyce Meyer
Kuki?
Kuki ndiho? Ndi nde? Nipfa bizagenda bite? Ibi ni ibibazo abantu bamaze imyaka myinshi bibaza. Kugira ngo usobanukirwe ibi, ugomba kubanza kumenya umugambi w’Imana w’agakiza ndetse ukanamenya Yesu Kristo.
Yesu Kristo ni nde? Yakoze iki?
Yesu Kristo Umwana w’Imana yaje muri iyi si, ntiyigera akora icyaha, apfa ku musaraba hanyuma azuka mu bapfuye ngo akize abantu bose ibyaha byabo. Kristo yapfiriye kugira ngo abe impongano y’ibyaha byacu. Ni uko rero, ubasha kubibabarirwa ibyaha byawe.
Kubera ko Yesu yanesheje urupfu, ubasha kubona ubugingo buhoraho — ushobora rwose kumenya ibizakubaho hanyuma y’urupfu. Ariko iyi mpano yo kubabarirwa ibyaha no guhabwa ubugingo buhoraho ntubasha kuyihabwa keretse:
Usabye imbabazi z’ibyaha byawe,
Ukizera impano y’agakiza,
Ukihana ibyaha byawe,
Ukakira Kristo mu bugingo bwawe.


text:
UMUVUGO: IYI SI DUTUYE UMUSIZI JYAMUBANDI DEO
Umwana aravuka impundu zikaza
Akarira cyane ngo avutse ari muzima
Ararizwa n’iki ko ntawumutakije?
Ni ibibazo asanze mu isi dutuye
5. Iyi si dutuye iteye uko ituwe
Iyi si dutuye,tuyitijwe gatoya
Tuyiture bitinde tuyitijwe butindi
Ntimwibaze ibindi n’ibindi bizaza
Bizazana ibindi bibyare n’ibindi
10. Iyi si dutuye iteye uko ituwe
Iyi si ni ntamunoza, ntabwo inyurwa
Inyotewe cyane kurimbura twese
Uyiture uyitake uyituze amataje
Uyigende n’indege bitinde igutware
15. Iyi si dutuye iteye uko ituwe
Iyi si iragoye uyikenge irakinze
Si n’inshuti yawe uyigende bukeya
Siga izina ryiza mu bayituye
Kuko ntuzi uzaguherekeza
20. Iyi si dutuye iteye uko ituwe
Umuntu arakundwa umuntu akanangwa
Gusa urubatwara ntirutoranya uwanzwe
Ruhera I ruhande rugasambira bose
Abo bose ni beza nibiyeza neza
25. Iyi si dutuye iteye uko ituwe
Umubyeyi arabyara umubyeyi agaheka
Hakavamo ingenzi ishema ry’umuryango
Bikaba amahire babaye abahire
Ikibabaje ni uko hagenda uw’ingenzi
30. Iyi si dutuye iteye uko ituwe
Umuhinzi arahinga akaneza ni byiza
Bikaribwa n’abandi akagenda atariye
Akaribwa n’isambu yahingaga imyaka
Imyaka ikagenda bakarwanira isambu
35. Iyi si dutuye iteye uko ituwe
Iyi si dutuye tuyiture dutahe
I wacu si mu isi tuyisure dutahe
Uwamenya I wabo yahategura
Agatura aho atuje ijuru ritoshye
40. Iyi si dutuye iteye uko ituwe
Jya ukorana ubwira ubibwire n’abandi
Ukore ibikwiye bikwire n’ahandi
Ejo hashize ubizi ejo haje uko utazi
Ujye ukora neza bizaguherekeza
45. Iyi si dutuye iteye uko ituwe
Uyigende igutware nasanze idahaga
Icyampa ukagenda uko ukwiye kugenda
Dupange imishinga dushibuke ibishimwa
Bishingire cyane gushimwa na Data
50. Iyi si dutuye iteye uko ituwe
Abantu ni beza buje ubuhanga
Nyamara si beza buje kutamenya
Iyo umuntu aba mwiza yakora neza
Akamenya yuko isi ari icumbi
55. Iyi si dutuye iteye uko ituwe
Urapanga imishinga isi ipanga iyindi
Isi ntigukunda igutwara uko ishatse
Uyicunge itakwica udakoreye Imana
Gupfa ntibibabaje hababaje aho ugiye
60. Iyi si dutuye iteye uko ituwe
Inzira y’umuntu ni nk’uruziga
Iyo utizigamye ugenda ugoramye
Icyo wabibye ni cyo usarura
Iyo ubibye ibyaha usarura kubora
65. Kuko Iyi si dutuye iteye uko ituwe
Ikibabaje ni uko iyi si iduhinda
Abatuye isi natwe tukikora mu nda
Ni gute umuntu yica mugenzi we
Kandi na we ari yo nzira?
70. Ese iyi isi irarwaye cyangwa ni abayituye?
Ko iyi isi dutuye iteye uko ituwe
Ukora iki cyawe ngo uyituze uko uteye?
Iyo utuye uko iteye biyitiza umurindi
Uyiture uko uteye biyiheshe gutuza
75. Iyi si dutuye iteye uko ituwe
Icyiza nabonye gihesha agaciro
Ni ukubaha Imana n’umutima wose
Kuko kubaha Imana ni bwo bwenge
Kandi kuva mu byaha ni ko kujijuka
80. Na ho isi dutuye iteye uko ituwe
UMUSIZI: JYAMUBANDI DEO


text:
Ibikomeza umubano mwiza w’ abashakanye (igice cya mbere).
1.Kuganira no gusabana.
Kuganira kw’ abashakanye ni ikintu cy’ ingenzi.Bigomba kuranga ubuzima bwabo bw’ igihe cyose. Kuganira kw’abashakanye gushingiye ku mucyo wo kubwizanya ukuri, bituma bamenyana kurushaho, bakuzuzanya mu miterere yabo itanndukanye.
Kuganira bibashisha abashakanye kubona ahabasha guturuka inzitizi mu mumibanire yabo bakazikumira kandi hanavutse ikibazo bagafatanyiriza hamwe kugishakira igisubizo.
Ingingo zifasha abashakanye kuganira gusabana:
-Kwitoza kuganira kuri byose
-Kumva mugenzi wawe aho gushaka kumvwa gusa ( Yakobo 1:19)
-Gusobanuza ibyo utazi.
-Gutega amatwi mugenzi wawe utamuciye mu ijambo.
-Kwirinda kubuza ituze mugenzi wawe umushyira ku rutoto n’ inkeke ( imigani 21:9)
-Kudahubukira gufata imyanzuro.
-Kubaha igitekerezo cy’ undi naho waba utemeranywa nawe( Abafiripi2:4)
-Kwirinda kuzikurura ibya kera byarangiye.
-Kudahatira mugenzi wawe gusa cyangwa kuba nkawe no kutamugereranya n’ abandi.
-Gusengerana no gusengera hamwe.
-Gusaba imbabazi no kuzitanga.
-Gukoresha imvugo isobanura aho gukoresha imvugo ishinja cyangwa ininura.
2. Kumenya no kubaha imiterere yihariye ya buri wese.
Umugabo n’ umugore bateye ku buryo bwihariye kandi butandukanye. Kuba batandukanye bibereyeho kugira ngo buzuzanye, kubana kwabo kurusheho kubanogera.
3. Kumenya no kubaha uruhare n’ ishyingano za buri wese mu rugo.
Mu rugo, umugabo afite inshyingano ze n’ umugore akagira ize. Mu kurangiza izo shyingano bisaba gufashanya, kuzuzanya no kubahana. Ibyo batandukaniyeho bitewe n’ imiterere yabo yihariye iyo bicuzwe neza, bibabera isoko yo kurushaho gushyikirana no gusabana.
4. Kurangwa n’ imyifatire utabangamira ubusabane.
Abashakanye bagira imyifatire itandukanye mu buryo bwabo bwo kuganira ku ngingo zitandukanye, byaba ari ibiganiro bisanzwe cyangwa ibirebana n’ imicungire y’ imibereho yabo. Dufashe urugero ku biganiro bimwe abashakanye bashobora kugirana ku kibazo cya SIDA, ushobora guhura n’ imyitwarire inyuranye bitewe nuko bafitanye ubusabane cyangwa ari nta buhari.
Bikuwe mu gitabo: Rengera ubudahemuka.


text:
“Ifuhe ryo mu buryo bw’Imana" Ernest
“IFUHE RYO MU BURYO BW’IMANA".
Dusome Ijambo ry’Imana " 2 Kor 11: 1-3 Icyampa mukanyihanganira ho hato ku bupfu bwanjye! Nyamuneka munyihanganire,kuko mbafuhira ifuhe ryo mu buryo bw’Imana, kuko nabakwereye umugabo umwe ari we Kristo, ngo mubashyingire mumeze nk’umwari utunganye. Ariko ndatinya yuko nk’uko ya nzoka yohesheje Eva uburyarya bwayo, ko ari na ko intekerezo zanyu zayobywa mukareka gutungana no kubonera bya Kristo.
Ijambo GUFUHA Rikoreshwa buri gihe ku bantu bakundana, aho umwe aba ashaka kukwiharira, Ntiyifuza ko hari Uwo wanezeza wundi atari we, ntanezezwa n’ibimenyetso cg ibikorwa by’urukundo wakwereka cg wakorera undi, niho tuvuga ngo Runaka arafuha, Umugore Iyo abonye umugabo hari abandi akunda kumurutisha aramufuhira, Umugabo nawe bikaba uko....Mu buryo bw’Imana naho ni kimwe, Imana ijya ifuhira abo ikunda.
Korinto wari umujyi utuwe hafi n’abaturage 500,000 wahurirwagaho n’ibiraro bibiri bituruka ku Nyanja ebyiri ( Mer Egée na Mer Ionienne) hahuriraga abacuruzi batandukanye, bigatuma rero abantu benshi b’ikorinto bagenda biga imico itari iyabo, batangira Guta indanga gaciro za gikirisitu bari baratojwe, batinyuka ibyaha, Pawulo abandikira hari nyuma y’uko batangiye kwicamo ibice bahangana bapfa Apolo na Petero, Maze Abandikira ababwira ati " Apolo ni iki, Kefa ( Petero) ni iki cg Pawulo ko Umukuru Ari Yesu (1 Abakorinto 3:1-4).
Pawulo rero akomeza abwira iri torero ati "Ndabafuhira ifuhe ryo mu buryo bw’Imana, kuko mwadukanye izindi ngeso mbi, mwadukanye indi mico itari iyo twabigishije, kuko nabakwereye umugabo umwe ari we Kristo. Ab’iyi minsi natwe Imana yaduhaye agakiza, yadukuye mu byaha aho twari mu buretwa bw’Ibyaha idukuzayo imibabaro ya Yesu, idukuzayo Inkoni yesu yakubiswe, idukuzayo rya kamba ry’amahwa, kubw’uko yadukunze cyane, ariko Ibabajwe n’abayiteye umugongo.
Hari byinshi bituma hariho, ifuhe ku bantu b’Imana.
• Iyo abantu bakundana bahana umwanya wo kuganira : Tugikundana n’Imana twajyaga tuyiha umwanya tukaganira nayo, ariko Irafuha kuko yatubuze.
• Iyo Ukundana n’umuntu umuririmbira uturirimbo tw’urukundo, imitoma, ibisingizo : Uku niko wajyaga Uzinduka kare usenga cyane ngo Mana Nziza kurusha Baali, Mana Isumba ryangombe, Nzahora nguhimbaza, Uri inshuti yanjye, None Ko utakiyiririmbira Ni inde uririmbira ?
• Inshuti iyo zikundana zihana impano zidashira, Naho zaba zidahenze ariko Inshuti yawe ikanezerwa : Cyera Nawe impano zahoraga mu nzu y’Imana, uyitura amaturo, amashimwe Munzu yayo wahoraga ufite impano wayizaniye . Ariko ifugufuhira kuko yakubuze ?
• Inshuti zihorana udushya (Surprise): Nawe wajyaga uyitungura ugasura abarwayi, wajyaga uyitungura ukabyuka igicuku uyiramya, wajyaga uyitungura Ikayihimbira uturirimbo dushya ikunezererwa, ariko yarakubuze.
Benedata, Imico y’abanyamahanga irimo kubuza benshi kunezeza Imana yabo, ijambo ry’Imana mu 1 Kor 16: 13 riratuburira ngo Mube maso! Mukomerere mu byo mwizeye, mube abagabo nyabagabo mwikomeze, Benedata, Hari impamvu Imana ivuga ibi, Wowe nayo mufitanye umubano wihariye mwahoranye ariko Ibihe byarahindutse ! Ikibazo, iyo aba ari ukubireka gusa, Ikibabaje ni uko ahatari umwuka wera Kamere ishibuka, aho Imana yakuburiye, Satani we akubona ku buryo bworoshye.
Imana irafuha, Ntiyifuza ko winjiranwa n’indi myuka mibi, n’aho waba mu mijyi y’abanyamahanga kuko wamenye Imana, uzakomera maze ukore iby’ubutwari. Kuko Uri Itabaza uzamurikira abari mu mwijima bawuvemo. Erega iyo uri inshuti y’Imana, uryoshya ibibishye kuko uri umunyu w’Isi. Aho urumuri rumuritse umwijima urahunga.
Imana inyuze muri Pawulo ntago yacyebuye Itorero ry’ikorinto gusa ahubwo yanandikiye abaroma 12: 2-3 ati “ Kandi ntimwishushanye n’ab’iki gihe, ahubwo muhinduke rwose mugize imitima mishya, kugira ngo mumenye neza ibyo Imana ishaka, ari byo byiza bishimwa kandi bitunganye rwose Ndababwira umuntu wese muri mwe, mbwirijwe n’ubuntu nahawe, mwe kwifata uko mutari, ahubwo mutekereze mwitonze nk’uko Imana yagereye umuntu wese kwizera., uko guhindagurika ni na nako kuyiteye natwe kudufuhira,, kuko irababaye, ibindi warundukiyemo irabibona nk’amahabara wayizanyeho.
Ariko irakubwira iti ’Ndacyagukunda" Ngarukira Ngufitiye urukundo , mu gitabo cyo kuva 20: 5 naho yafuhiye abikubitaga imbere y’ibigirwamana, iti “Ntukabyikubite imbere, ntukabikorere kuko Uwiteka Imana yawe ndi Imana ifuha, mpora abana gukiranirwa kwa ba se, nkageza ku buzukuruza n’ubuvivi bw’abanyanga, Imana iturengere.
Benedata turacyafite amahirwe kuko Tucyumva ibi, Ndabinginga mbwirijwe n"umwuka ngo “ Mushakashake uko mwamenya ibyo Umwami ashima, Ntimukifatanye n’imirimo y"ab’umwijima itagira umumaro, ahubwo muyihane ( Efeso 5:10-11).
Dusenge
Data mu izina rya Yesu ngushimiye ijambo ryawe, wabanye natwe, Utwibukije urukundo rwo muburyo bwawe ko Rufuha, kandi watweretse ko hari aho wadufuhiye, Duciye bugufi, tubabarire, Turifuza kukunezeza mwami, turifuza gukora ibyo wishimira, turifuza kugaruka ku rufatiro rwawe Rwera.
Duhe imbabazi n’imbaraga, Utuzinukishe andi mahabara twagusimbuje, utugaruze ineza yawe Kandi utugarurire ibyacu Satani yatunyaze, twongere tubikoreshe mu bwami bwawe Ni mu izina rya Yesu nsenze nizeye. Amen
Yesu abahe Umugisha. Ernest Rutagungira


text:
Igisubizo: Mbere ya byose, tutitaye ku bitekerezo byacu byerekeye ikibazo cyo gutandukana kw’abashyingiranywe, ni ngombwa kuzirikana ibyanditswe muri Malaki 2:16a bivuga ngo: “Kuko nanga gusenda, ni ko UWITEKA IMANA ya Isirayeli ivuga. ”Dushingiye ku bivugwa muri Bibiliya, gushyingiranwa ni igikorwa cy’ubuzima bw’iteka ryose“. Kuko baba batakiri babiri, ahubwo baba baye umubiri umwe. Nuko icyo Imana yateranyije, umuntu ntakagitandukanye” (Matayo 19:6). Nyamara, Imana isanga abantu babiri b’abanyabyaha, iyo bashyingiranywe, bagomba guhora biteguye gutandukana. Kandi dusanga mu Isezerano rya Kera, Imana yarashyizeho amategeko yo kubungabunga uburenganzira bw’abatandukanye, cyane cyane abagore (Gutegekwa kwa Kabiri 24:1-4). Yesu yashimangiye ko aya mategeko yashyizweho, kubera kunangira imitima kw’abantu, atari ukubera gahunda y’Imana (Matayo 19:8).
Impaka ziriho ubu n’izo kumenya niba gutana kw’abashyingiranywe no kongera kurongora, byaba byemewe na Bibiliya, kubera ko izo mpaka zikunze kwibanda cyane cyane ku magambo ya Yesu aboneka muri Matayo 5:32 na 19:9. Interuro “keretse amuhoye gusambana” ni cyo kintu cyonyine cyanditswe muri Bibiliya, gishobora kuba ari rwo ruhushya rwonyine rw’Imana, rwerekeye gutandukana kw’abashyingiranywe no kongera kurongora. Abahanga mw’isesengura rya Bibiliya bemera ko iyi “mpamvu idasanzwe” ivuga ku byerekeye “gusambana kw’abashaka kurushiga” mu gihe cyo “kurambagiza”. Mu mico y’Abayuda, umugabo n’umugore bafatwaga nk’abashyingiranywe, igihe babaga bagikora imihango yo kurambagiza cyangwa n’iyo babaga “barakoye.” Dushingiye rero kuri iki gitekerezo, ubusambanyi bwakozwe mu gihe cy’iri “rambagiza”, buhobora kuba impamvu imwe rukumbi yemewe, kugira ngo abashyingiranywe batandukane.
Ariko, ijambo ry’Ikigereki ryasobanuwemo “ubusambanyi bw’abashyingiranywe”, ni ijambo rishobora gusobanura ubwoko bwose bw’ubusambanyi. Bisobanuye gusambana, uburaya, gucana inyuma kw’abashakanye, n’ibindi. Yesu ashobora kuba yarashakaga kuvuga ko gutandukana kw’abashyingiranywe, gushobora kwemerwa bitewe n’impamvu yo gusambana. Imibonano mpuzabitsina ni igice kigize urufatiro rwo kubaka urugo rukomeye: “bombi bazaba umubiri umwe” (Itangiriro 2:24; Matayo 19:5; Abefeso 5:31). Ni yo mpamvu, gusenya urugo bitewe n’ubusambanyi bw’abashyingiranywe, bishobora kuba impamvu ikomeye yo gutandukana kw’abashyingiranywe. Kandi niba ari ko bimeze, Yesu nawe muri iki gice, yatekerezaga kongera gukora ubukwe. Ijambo “maze akarongora undi” (Matayo 19:9) ryerekana ko gutandukana kw’abashyingiranywe no kongera gushyingiranwa, byemewe kubera impamvu idasanzwe, hatitawe ku bisobanuro byatangwa. Icyitonderwa rero n’ukumenya ko uruhande rutaguye mu cyaha cy’ubusambanyi, ari rwo rwonyine rwemerewe kongera kurongora. N’ubwo bitagaragara muri iyi nyandiko, kwemererwa kongera kurongora nyuma yo gutandukana kw’abashyingiranywe, n’ubuntu bw’Imana ku muntu wese wakorewe icyaha, ariko ubwo buntu ntibureba uwakoze icyaha cy’ubusambanyi. Hari igihe bishoboka ko “uruhande rwakoze icyaha” rushobora kwemererwa kongera kurongora, ariko ihame nk’iryo ntaho rivugwa muri iyi nyandiko.
Abantu bamwe bemera ko ibivugwa mu 1 Abakorinto 7:15 ari indi “mpamvu idasanzwe,” yemerera abantu kongera kurongora, cyane cyane iyo umufasha utizera atandukanye n’umwizera. Ariko rero, iyi nyandiko ntaho igaragaza ijambo kongera kurongora, ahubwo icyo ivuga cyonyine, n’uko umwizera atagomba gukomeza kubana na mugenzi we bashyingiranywe, mu gihe uwo mufasha utizera ashaka gutandukana na we. Abandi bagerageza kwemeza ko guhohotera uwo (bashakanye cyangwa umwana), na byo bishobora kuba impamvu ifatika yo gutandukana n’uwo bashyingiranywe, n’ubwo atari ko byanditswe muri Bibiliya. Ariko biramutse ari uku bimeze, nta na rimwe umunyabwenge yagombye kugira icyo acyeka kw’Ijambo ry’Imana.
Hari ubwo rimwe na rimwe abantu bayobywa n’impaka zerekeye iyo mpamvu idasanzwe, bavuga ko igikorwa cyo «guca inyuma uwo bashakanye» icyo cyaba gisobanura cyose, ni impamvu yemewe yo gutandukana n’uwo mwashyingiranywe, ntabwo ari impamvu yo gusaba gutandukana. Kabone n’iyo haba harabayeho gusambana, abashyingiranywe bashobora, k’ubw’ubuntu bw’Imana, kwiga kubabarira no kwongera kubaka gushyingiranwa kwabo. Kuko natwe Imana yatubabariye ibintu byinshi cyane. Tugomba rero, nta gushidikanya, gukurikiza urugero rw’Imana kandi tukanababarirana icyaha cy’ubusambanyi (Abefeso 4:32). Ariko rero, akenshi, usanga umugore adakunze kwihana ndetse agokomeza ingeso yo gusambana. icyo gihe rero, nibwo ibivugwa muri Matayo 19:9 bishobora gushyirwa mu bikorwa. Ikindi, n’uko usanga abantu benshi bihutira kongera kurongora, bakimara gutandukana n’abo bashakanye, mu gihe Imana yo iba yifuza ko bakomeza kuba bonyine. Hari n’ubwo rimwe na rimwe, Imana ihamagarira abantu kudashyingiranwa, kugira ngo batagira ibibarangaza (1 Abakorinto 7:32-35). Kongera kurongora nyuma yo gutandukana kw’abashyingiranywe, bishobora kuba ari uburyo umuntu yihitiramo kubera impamvu zihariye, ariko ibi ntibisobanuye ko ari byo bishoboka byonyine.
Birababaje rero kubona umubare w’Abakristo batandukana, wenda kungana n’uw’abantu batizera. Bibiliya yerekana inshuro nyinshi ko Imana yanga urunuka gutandukana kw’abashyingiranywe (Malaki 2:16), kuko kwiyunga no kubabarirana ari byo bigomba kuranga ubuzima bw’abizera (Luke 11:4; Abefeso 4:32). Ariko kandi, hari n’ubwo Imana yemera ko abashyingiranywe batandukana, kabone n’iyo byakorwa n’abana Bayo. Umwizera watandukanye n’uwo bashakanye cyangwa umwizera wongeye kurongora, ntiyagombye gutekereza ko Imana imwanga, kabone n’iyo gutandukana n’uwo bashyingiranywe cyangwa se kongera kurongora, byaba bitarebwa n’impamvu idasanzwe, ivugwa muri Matayo 19:9. Kuko inshuro nyinshi, hari ubwo Imana yemera ko Abaristo, bakora icyaha cyo gusuzugura, kugira ngo ibakoreshe ibintu bikomeye cyane.
Ikibazo: Bibiliya ivuga iki ku byerekeye gutandukana kw’abashyingiranywe no kongera kurongora?
Igisubizo: Mbere ya byose, tutitaye ku bitekerezo byacu byerekeye ikibazo cyo gutandukana kw’abashyingiranywe, ni ngombwa kuzirikana ibyanditswe muri Malaki 2:16a bivuga ngo: “Kuko nanga gusenda, ni ko UWITEKA IMANA ya Isirayeli ivuga. ”Dushingiye ku bivugwa muri Bibiliya, gushyingiranwa ni igikorwa cy’ubuzima bw’iteka ryose“. Kuko baba batakiri babiri, ahubwo baba baye umubiri umwe. Nuko icyo Imana yateranyije, umuntu ntakagitandukanye” (Matayo 19:6). Nyamara, Imana isanga abantu babiri b’abanyabyaha, iyo bashyingiranywe, bagomba guhora biteguye gutandukana. Kandi dusanga mu Isezerano rya Kera, Imana yarashyizeho amategeko yo kubungabunga uburenganzira bw’abatandukanye, cyane cyane abagore (Gutegekwa kwa Kabiri 24:1-4). Yesu yashimangiye ko aya mategeko yashyizweho, kubera kunangira imitima kw’abantu, atari ukubera gahunda y’Imana (Matayo 19:8).


text:
▶Matayo 7:12 "Nuko ibyo mushaka ko abantu babagirira byose mube ari ko mubagirira namwe, kuko ayo ari yo mategeko n’ibyahanuwe".
▶ Luka 6:31 Aha naho haravuga ngo " Kandi uko mushaka ko abantu babagirira, abe ari ko mubagirira namwe".
Turi mu bihe bisoza umwaka, bamwe barimo gushima Imana ku bintu bitandukanye yabakoreye mu w’2015, ari nako banasengera gutangira 2016 n’ibyifuzo bitandukanye bifuza ko Imana yazabakorera, ariko muri iyi nyigisho nifuje ko wongera gutekereza ibyo wifuza gukorerwa nawe ugashyira imbaraga mu kubikorera abandi.
Aya magambo dusomye mu butumwa bwiza bwa Yesu bwanditswe na Matayo ndetse na Luka yose aravuga ikintu kimwe kandi yose ni Yesu wayavuze! Yesu arimo kwigisha asaba abamuteze amatwi gukorera abandi ibyo nabo bifuzako babakorera cyangwa se kureka gukorera abandi ibyo nabo batifuza ko babakorera!
Twibukiranye ko itegeko riruta ayandi Yesu yavuze ari "Ukundishe Uwiteka Imana yawe umutima wawe wose, n’ubugingo bwawe bwose, n’imbaraga zawe zose, n’ubwenge bwawe bwose, kandi ukunde na mugenzi wawe nk’uko wikunda." (Luka 10:27).
Gukunda mugenzi wawe bisobanuye ibintu byinshi ariko binavuze ko ibyiza wifuza byakugeraho biturutse ku bandi (mugenzi wawe) nawe ukwiye kubitanga ku bandi, kuko niba bikunezeza ukwiye gushaka icyanezeza na bagenzi bawe nibwo uzaba ubakunze cyangwa se ibyo utifuzako abandi bagukorera ukwiye nawe kwirinda kubibakore kuko nibwo uzaba ubakunze nkuko wikunda!
Reka turebere ku ngero z’ubuzima tubamo: 1. Usanga umuntu yanga kuvugwa nabi n’abandi cyangwa se kumunegura, baba bamuvuga ibiri byo cyangwa bamubeshyera ariko ugasanga nawe aricaye ari kuvuga abandi urugero: ati "uzi kanaka baramwirukanye ku kazi ibibazo ni byose mu rugo iwe, kandi numvise ngo n’amakosa ye bamuhoye, n’ubundi yarirataga, ntiyabona, buretse tuzarebe,...! Nibura si umutima wo kumufasha afite ahubwo n’amagambo,...! Ibi ntibikwiye uwamenye Imana! None se ko atifuza ko hari uwakwicara amuvuga ndetse azi uburyo bimubabaza we yaretse kuvuga abandi?
2⃣ Umuntu wese anezezwa no guhabwa n’undi muntu icyo yamuha cyose gipfa kuba ari kiza ariko si twese twibuka umunezero bidutera ngo twibuke natwe kuwutera abandi tubahe ku mugisha Imana yaduhaye! Tuzirikane kandi ko gutanga bihesha umugisha kurusha guhabwa. Naratangaye!!! Umuntu yumva yafashwa wenda afite ibirori (marriage, bapteme,..) ariko we iyo abandi babimukeneyeho nibwo agira ibibazo uruhuri !!!
Ntuzabwire umuntu ngo uramukunda kandi ntacyo wamuha kuko umuntu yatanga adakunda ariko ntiwakunda udatanga! Guhora ufite ibibazo iyo bigeze aho usabwa gutanga ugenzureye neza wasanga ari uburyarya bubigutera.
3. Umuntu usanga ashaka kubahwa n’abandi nyamara we agasuzugura abandi! Kamere muntu turemanywe ikunda icyubahiro nyamara ijambo ry’Imana ridusaba guca bugufi ntitwishyire hejuru, icyubahiro umuntu afite mbere na mbere agikomora ku kuba yararemwe ari umuntu atari itungo cyangwa ikindi ariko kandi akaba anaremye mwishusho y’Imana!
Kuba rero umuntu yakenera kubahwa n’abandi ariko atishyize hejuru yabo ubwabyo si ikibazo kuko umuntu n’Imana yaramwubashye imuha gutwara ibiri mu isi byose, ariko ikibazo umuntu ukeneye kubahwa akenshi ashingira ku mafaranga agasuzugura abakene? Ashingira ku mashuri ugasuzugura abatize? Ashingira ku miterere cyangwa ubwiza agasuzugura abadateye nkawe cyane ko aha ho ushobora no kuba wakwishuka kuko biterwa n’ureba (ni relative) Ashingira ku mwanya arimo agasuzugura abari munsi ye,...!
4. Umuntu usanga ashaka gukundwa n’abandi, akabakeneraho kumwitaho (affection or care) urugero: yarwara akumva abantu bose babimenya kandi bakamusura, ariko we ntabagaragarize urwo RUKUNDO igihe bari mubihe nkibyo! Uku n’ukwikunda gukabije ntibikwiye.
5. Umuntu yumva atahemukirwa amasezerano agiranye n’abandi bakayubahiriza ariko we ntiyubahirize ayo agiranye n’abandi! Muribuka umugaragu shebuja yahariye umwenda munini ariko we ntiyihanganira mugenzi we wari umurimo ideni rito!
Tekereza wanga ukwicira gahunda wowe ukica izabandi! Ugufitiye ideni ntasinzira ariko ideni ufitiye abandi ntunaryibuka! Imana idutabare.
6. Ese imyanzuro ufatira abandi ubona ariwo uyifatiwe yakunezeza? Hari ikibazo gikomeye cyane cyane kubo Imana yahaye umugisha wo gufatira abandi ibyemezo (abayobozi mu nzego zose, abashinzwe umutekano, abakozi mu nzego z’ubutabera,...)
Iyo urebye ibyemezo bafata rimwe na rimwe wibaza niba bishyira mu mwanya wabo babifatira, ingero ni nyinshi buri wese hari urwo yabonye!
Nshuti ukwiye gushyira imbaraga mu byo wifuza gukorerwa n’abandi!!! Mbese muri uyu mwaka utaha ushaka kubahwa? Gukundwa? Kuvugwa neza? Guhabwa?ushaka kudahemukirwa? Ushaka gusengerwa? Ibi byose hamwe n’ibindi byinshi wifuza ku Mana, shyiraimbaraga mu kubikorera abandi. Imana iguhe umugisha.


text:
Abaturage basenyewe n’ibiza mu mirenge ya Gahengeli na Muyumbu mu Karere ka Rwamagana baratambira ubuyobozi ngo bubatabare bubabafashe kubona aho kwikinga.
Abo baturage bavuga ko kubera imvura yabasenyeye inzu ubu babayeho nabi, bagasaba ko ubuyobozi bwabafasha kubona amabati yo gusakara inzu zabo kuko zangiritse.
Umwe muri bo witwa Shyirambere Shadrack yabwiye Makuruki ko ubu babayeho nabi kandi bakeneye gutabarwa.
Yagize ati “Imvura yaguye ku itariki ya 30 z’ukwezi kwa cyenda yaradusenyeyw kuburyo ubu tumaze ibyumweru 3 ducumbitse mu baturanyi bacu kuko nkanjye igisenge cy’inzu cyaragurutse kandi nta bushobozi mfite bwo kubona amabati kuburyo nakisanira inzu yanjye yangiritse.”
Yakomeje agira ati “Uretse inzu yangiritse n’ibikoresho byose byari mu nzu byarangiritse kuburyo tutabashije kugira ikintu na kimwe dukura mu nzu.”
Abaturage bacumbikiye abasenyewe n’ibiza nabo barasaba ko ubuyobozi bwagoboka abo baturage.
Kantarama Marie yagize “Abaturanyi bacu bahuye n’akaga imvura n’umuyaga birabasenyera ariko bakwiye gutabarwa kuko babayeho nabi cyane kandi natwe tubacumbikiye ntabwo twigeze tubona umusaruro kubera imvura yaguye nabi ariko twgerageje kubafasha kubona aho bahungira imvura.”
Ubuyobozi bw’akarere ka Rwamagana burateganya gufasha abasenyewe n’ibiza bakabona amabati yo gusakara inzu zabo.
Mutoni Jeanne umuyobozi w’akarere wungirije ushinzwe imibereho myiza yagize ati “Icyo kibazo cy’abaturage turakizi kandi twarabikurikiranye ,twasabye amabati mu bafatanyabikorwa b’akarere kuburyo tuzabaha amabati ndetse tukazabaha umuganda wo kubakira abasenyewe n’ibiza dufatanyije n’abaturage bo muri iyo mirenge yahuye n’ibiza”.
Kuva mu mwaka wa 2011 akarere ka Rwamagana kagiye gahura n’ibiza biterwa n’imvura igwa ivanze n’umyaga abaturage basenyewe n’ibiza bagiye bahabwa inkunga irimo amabati n’ibiribwa kandi batabarwarwa byihuse nyamara abasenyewe n’ibiza mu mpera z’ukwezi gushize bavuga ko batereranywe ukurikije igihe gishize bataratabarwa.
JUSTIN NGABONZIZA


text:
Ibanga ryo gutumbirira Yesu mu muraba Ev.Maombe Theogene
Matayo14:30 : “Ariko abonye umuyaga ko ari mwinshi aratinya, atangiye kurengerwa arataka ati: Databuja nkiza.”
Bene data, ncuti z’umusaraba dufatanije urugendo rugana I Siyoni, nifuje kubasangiza iri jambo Imana ishyize ku mutima wanjye rivuga “Ibanga cyangwa imbaraga zituruka mu gutumbira Yesu uri mu kaga,mu muraba ariko ntiwite ku ngano yawo n’aho uturuka ahubwo ugatumbira Yesu wenyine.
Bakristo ni kenshi, Bibiliya idusaba gukomerera mu makuba yacu duhura na yo umunsi ku wundi; Pawulo yandikira Abakorinto yaravuze ngo hashimwe Imana y’umwami wacu Yesu Kristo ariyo na Se, ari na yo Data wa twese w’imbabazi n’Imana nyir’ihumure ryose iduhumuriza no mu makuba yacu yose kugirango natwe tubone uko duhumuriza abari mu makuba yose tubahumurisha ihumure twahawe n’Imana. Kuko nk’uko ibyo Kristo yababajwe byadusesekayeho cyane ni ko no guhumurizwa kwatugwijijwemo na Kristo(2kor1:1-5).
Ibitwihebesha n’ibidutera ubwoba bikatugora bidusesekayeho cyane inyuma ariko kunesha no gutsindishirizwa no guhumurizwa muri byo Kristo yatukwinjijemo imbere kandi ikiturimo gifite imbaraga zo gutsikamira ikituriho kuko kidapfa ahubwo ari impano y’Imana imanuka iva mu ijuru.
Bibiliya itwereka urugendo abigisha bakoze mbere batari kumwe na Yesu, kandi ni ingorane zikomeye iteka iyo ugiye ufashe umwanzuro,ukoze utari kumwe na Yesu uhura n’akaga,uyoba inzira kandi uhusha umugambi w’Imana ku buzima bwawe.
Abisirael bagendaga bayobowe n’inkingi y’igicu,yahagarara bagahagarara, yagenda bakagenda intambwe ku ntambwe. Imana ishimwe ko tudapfa kugenda nk’abatagira ubwenge batazi iyo bajya bahagurutse bazi aho bagiye bavuganye na nyir’urugendo. Mukomere kandi mukomeze nubwo nyir’urugendo atagaragara ariko arahari.
Abigishwa bamaze kugenda Yesu avuganye na bo yigiriye ku musozi nimugoroba gusenga abagenderera mu nkoko ariko mbere yavuganye na bo ngo bagende.
Benedata Imana ishaka ko tuba mu buzima bwo kubana n’ijambo ivuganye natwe mu rugendo tukabana na ryo nk’aho ari nyiraryo uhari kuko we ibidutunga mu rugendo abitubikira mu ijambo tugendana kuko angana na ryo kandi ari uwo kwizerwa(yoh1:1). Bageze imbere bahuye n’ikibazo cy’umuyaga uturutse imbere maze ubwato butereganwa n’umuraba bagira ubwoba; biragorana iyo mu buzima dutewe n’umuyaga uturutse imbere utubuza kureba imbere,tukagira ubwoba,tukabura icyerekezo cy’urugendo,tukabona ubuzima buhagaze,tukabura uburyo aho twari tubwiteze,aho abandi babonera tukahaburira, tukabona nta nzira ariko uwavuganye natwe mbere y’umuyaga adusaba gukomeza n’iyo inzira itagaragara hakaba mu kabwibwi we ari kumwe natwe no mu rukuta agusaba gukomeza ngo harimo inzira. Niba mwaravuganye reka kumva ko uri wenyine bitewe n’impamvu z’umuyaga uturutse imbere mu bo mukorana,aho waruteze amaramuko ahubwo menya ko nta kibasha kurogoya imigambi y’Imana(yobu42:2).
Icyo utumbiriye ni cyo urigitamo kandi ni cyo kikubera imbaraga,Petero yatumbiriye Yesu bimuhesha ubushobozi bwo kugenda hejuru y’amazi azengurutswe n’umuyaga kandi umuraba ari mwinshi ariko amukuyeho amaso ayahanze ku ngano y’umuyaga ahita arengerwa. Kura amaso ku muyaga urimo ukubuza amahwemo ukarengerwa ugahungabana mu kwizera ugata ibyiringiro ukabatwa n’ubusimoni (urubingo rusadutse) uhungabanwa n’umuyaga maze uyahange kuri Yesu Kristo ari we buye rikomeza imfuruka kandi nutumbira Yesu uzaba nka we. Benedata birashoboka no mu muraba gutumbira Yesu akaguha imbaraga zo kuba muri wo ariko utawumva ahubwo amaso y’umutima ahweze umenye ibyo wiringizwa n’iyaguhamagaye(Efeso1:16) kandi izakugeza no mu ijuru amahoro.


text:
NI GUTE WAKIRA ICYAHA CYO KWIKINISHA?
NI GUTE WAKIRA ICYAHA CYO KWIKINISHA?
Niba ufite ibibazo byo kwikinisha, witeguye kugira uwo ubiganiriza? Ikibazo cyo kwikinisha kigera kubasore nk’uko kigera no kubakobwa. Nyamara kwikinisha bikomeza kugirwa ikintu cy’ishyano, kuko kuvuga ubuzima bwawe bw’ibanga ntibikunze kubaho, nubwo mu isi turimo ubu usanga abantu bakunze gushyira hanze ubuzima bw’abantu bujyanye n’imibonano mpuzabitsina ntarutangira.
Si ibintu bigaragarira neza abakristo
By’umwihariko ku bakristo biragoye cyane kugira icyo bavuga kuri iyo ngingo . Muri make ,ukurikije uburere twahawe, n’ibyo batwigisha mu matsinda y’urubyiruko, kwikinisha byitwa ibintu byo kwishimisha byanduye, kuba warabaswe n’ikintu kibi, n’icyaha. Bityo rero, ubikora usanga bimugora cyane kuba yagira uwo abibwira kubera gutinya ko bamucira urubanza, bamushyira mu gatebo runaka. Ikindi kandi, n’ubundi ni ibintu bibangamye cyane.
Nicyo gituma usanga ubikora yarabigize ibanga, akenshi ahorana ipfunwe, bikaba umutwaro ahorana kubitugu bye.
Kwikinisha biherekezwa n’izindi ngorane
Birakwiriye koko ko kwikinisha biba bifite isura mbi kubakiristo? Yego kuko akenshi igikunze kugaragara ni urwobo rukabije biganishamo. Bigaragara ko abantu babaye «imbata» y’amafilime y’abakora imibonano mpuzabitsina (pornographie), bibagora gushyira ibitekerezo hamwe, ahubwa baba bafite ibitekerezo bisa n’ibijagaragaye. Bafite imitekerereze yatannye kubyerekeye imibonano mpuzabitsina. Kenshi na kenshi umunezero w’imibonano mpuzabitsina usanga barawuhindukije bawiyerekezaho nabo ubwabo batabizi, mu gihe umugambi w’Imana wari uko uwo munezero usangirwa na babiri.
Umunezero waremewe gusangira, ntabwo ari uwo kwihereranwa ku muntu umwe umwe.
Ikibazo cyo kwikinisha, uretse kuba kirimo kwikunda, kigaburirwa n’amashusho mabi. Kugirango ubikore uba ukeneye amashusho no kwishimisha bibitse mu bwonko bwawe byaturutse mu gukururwa n’amaso. Ni icyifuzo gikenerwa kugaburirwa kuburyo buhoraho, n’amashusho aturuka kuri izo filme z’imibonano mpuzabitsina. Uwo muntu rero agira indoro yo kurarikira abantu b’ubwiza bukurura amaso.
Iyongeremo imbaraga, Ntakigoye cyane kirimo!
Muri make, ibyo byose bikurura ububata. Wabibohokamo ute rero ? Mbere na mbere ugomba kubona ingarukambi zituruka kuri urwo ruhererekane ukiyemeza kugira uwo ubiganiriza. Wumva biguteye ipfunwe ? Uzirikane ko bitagutesha agaciro kuba urimo kurwana urwo rugamba. Kubivuga bizaguhesha indi ntwaro yo kugirango uneshe urugamba.
Ni iby’igiciro kugira umuntu ukumva, ugutera akanyabugabo, ugusengera. Si ngombwa ko ubiganiriza umuntu wo mu muryango, ahubwo wabibwira uwo hanze ufitiye icyizere. Nk’ubundi bubata bwose rero, icyo na cyo gisaba ubuvuzi, inzira yo kubaturwa kugirango ibitekerezo byongere kubona amahoro no kuruhuka. Iyo habayeho kumurikirwa n’umucyo kandi, biguhesha gutangira inzira yo guhinduka.
Nagiye mbona benshi bakira ububata, babiheshejwe no gusenga no kwiyemeza guhinduka baba maramaje rwose. Uyumunsi, abo bantu bahamya ko ubuzima bwabo bwahindutse bushya. Babayeho mu munezero no mu mahoro asesuye, bategereje umunezero wo mu mibonano mpuzabitsina wuzuye by’ukuri. Wicika intege ntagikomeye kirimo!
Hari benshi barwana n’ikibazo cyo kwikinisha, nyamara ugasanga icyo ari ikintu abantu badatinyuka kuvugaho. Ni gute wasohoka muri ubwo bwigunge?
Inyandiko ya Par Guillaume Saehryasohotse muri Alliance Presse www.alliance-presse.info


text:
Ni mu birori byo gushimira no gushyikiriza impamyabumenyi abakozi b’Imana mu buryo bw’ ivugabutimwa bwiza bagizwe n’abagabo 25 n’ umugore umwe nyuma y’ imyaka ibiri bahugurwa n’ Itorero Communaute des Eglises Chréstiennes en Afrique (CECA) mu ishuri rya Bibiliya . Ibirori byabereye I Kagugu mu mugi wa Kigali mu mpera z’icyumweru gishize.
Uyu ni Umugore umwe ,washoje muri iri shuri ubwo yahabwaga impamyabumenyi
Afungura ku mugaragaro ibi biriro, umuyobozi mukuru w’ itorero CECA , Bwana Doctor Bishop Enock DUSINGIZIMANA yashimiye bikomeye abavugabutumwa bari bamaze igihe kitari gito bahugurwa mu Ishuri rya Bibiliya. Yabashimiye umurava bagaragaje ndetse abashishikariza kudatezuka ku ntego yabo ari na yo nshingano Yesu Kristo yahaye abigishwa be , yo guhindura abantu bo mu mahanga yose kuba abigishwa; binyuriye mu cyanditswe kiri muri Matoyo 28:19 Bamwe mu bahawe ceritifika batangarije UBUGINGO.com ko bashimishijwe n’ intambwe bateye mu kumenya biruseho iby’Imana.
Kimwe n’abagenzi be , Reveland Pasteur Nyirategera Annonciata ari na we mugore wenyine wabashije guhabwa impamyabumenyi yavuze ko yishimye cyane. Yagize ati” ibi birantera inkomezi yo gukomeza ivugabutumwa ryimbitse” Yagaragaje ko agiye gushira imbaraga mu guhugura abandi no gusoma ijambo ry’Imana.
Ni ku ncuro ya mbere ishuri rya Bibiliya ry’ itorero CECA ritanze impamyabumenyi. Iri shuri ryatangijwe mu mwaka w’2013 ku bufatanye na umuryango Global Training Networks (GTN). Abahugurwaga bari barimo n’abakomoka mu bihugu by’u Burundi na Repubulika Iharanira Demokarasi ya Congo . Ni ibirori byitabiwe n’abayobozi b’ amatorero ya Gikristo batandukanye ndetse by’umwihariko n’ abagize itsina rya GTN baturutse muri Leta Zunze Ubumwe za Amerika.
Itorero CECA ryavutse mu mwaka 1991, I Rubavu mu Ntara y’iburengerazuba. Kuri ubu rikorera mu bihugu birimo u Rwanda , U Burundi, Repubulika Iharanira Demokarasi ya Congo (DRC) na Uganda. Iri torero rifite amashami agera ku 321 . Mu Rwanda honyine hari amatorero agera ku 189. Kubufatanye na GTN , itorero Communaute des Eglises Chrestienes en Afrique rigite gahunda yo gufungura amashuri ya Bibiliya mu bihugu by’Uburundi na Repubulika Iharanira Demokarasi ya Congo.


text:
Uramutse usanze inzu yawe yafashwe n'inkongi y'umuriro ukaba ufite amahirwe yo gukuramo ikintu kimwe hagati y'ibintu bikurikira:
1)bible
2)50,000,000
3)sogokuru wawe w'imyaka 95
4)nyogokuru wawe w'imyaka 90
5)papa wawe ugukunda cyane
6)mama wawe ugukunda cyane
7)Fiance wawe
8)umugabo wawe mubyaranye akana kamwe
9)umwana wawe w'ukwezi 1.ari wowe ninde wakiza?
Uramutse usanze inzu yawe yafashwe n'inkongi y'umuriro
Uramutse usanze inzu yawe yafashwe n'inkongi y'umuriro ukaba ufite amahirwe yo gukuramo ikintu kimwe hagati y'ibintu bikurikira:


text:
Kuri uyu wa 11 Ukwakira, PAC yakiriye abayobozi ba RTDA ngo basobanure amakosa yagaragaye muri raporo y’umugenzuzi mukuru w’imari ya Leta.
Nk’uko Abadepite babigaragaje, bimwe mu bigaragazwa muri iyo raporo harimo amakosa mu gukora inyigo z’imishinga ayo mu kuyishyira mu bikorwa, hakaba n’andi mu bugenzuzi, ibi bikiyongeraho idindira n’indi mikorere idahwitse.
Ibisobanuro, byatanzwe n’ubuyobozi bwa RTDA bwari burangajwe imbere na Guy Kalisa, Umuyobozi mukuru, byakunze kugaruka ku kuba amakosa yagaragajwe mbere yarabaye nk’amasomo yo guheraho mu buryo bwo kunoza imikorere no kwihutisha ibikorwa.
Ibyo byatumye Depite Nkusi Juvenal, Umuyobozi wa PAC agira ati “Mwambwiye ko mwigiye ku byabaye, none se ubu koko ni bwo bwa mbere mwari mubibonye ku isi? Mukurikije ubunararibonye mufite […], iyo muntu yize, ageza aho agasoza amasomo. Si ko bimera? Hari uwiga akaguma mu masomo, ntasoza bakamuha impamyabumenyi ye?”
Dr.Mbereyaho Leopold, Umuyobozi w’inama y’Ubuyobozi ya RTDA yahise abwira abadepite ko amasomo yabo yarangiye mu mwaka ushize wa 2015, ku buryo ubu ari igihe cyo kwihutisha ibikorwa.
Ati “Ni byo kwiga kwacu kwarangiye umwaka ushize kuko iyo urebye, ni ya mateka, erega buriya RTDA yatangiye ifite abakozi nka batatu b’aba ’Ingénieur’, abandi bari abakozi basanzwe ariko ubu bose ni aba Ingénieur, usibye abakora imirimo mito.”
Yakomeje yizeza Abanyarwanda ko amakosa y’idindira ry’imishinga atazongera kubaho, ati “Amateka yatumye dutangira ibikorwa bidindira ariko aho bigeze nta cyatuma ibikorwa bitinda.”
Umuhanda Pindu-Ntendezi uracyari ingorabahizi
Amwe mu makosa yagaragajwe muri iyo raporo, arimo ikibazo cy’umuhanda Pindura- Ntendezi wo mu karere ka Nyamasheke, yanatinzweho cyane n’Abadepite bitewe n’uko wubatswe ukarangira, ariko mu gihe kitarenze umwaka umwe ugatangira gucikagurika, aho abadepite bavugaga ko iyo urenze metero 200 usangamo ikiremo.
Uwo muhanda wari ufite agaciro ka Miliyoni 34 z’amafaranga y’u Rwanda, wagombaga kuba wararangiye mu Ukuboza umwaka ushize, ariko mu gihe hatarashira umwaka, wamaze kwangirika, ndetse ubu ngo ugizwe n’ibiremo gusa.
Abadepite bagaragaje ko ikibazo kiri mu gukora inyigo, mu kuyishyira mu bikorwa cyangwa se mu igenzura, bityo bagasaba ko hakwiye kumenyekana ugomba kuryozwa ayo makosa.
Aha Guy Kalisa yasobanuriye Abadepite ko koko uwo muhanda warangiye ariko nyuma ugacika maze bagasaba rwiyemezamirimo wawukoze kongera kuwusana ndetse ngo banashyizeho itsinda rigenzura.
Dr.Mbereyaho yatangarije Abanyamakuru ko uwo muhanda warangiye ndetse ukakirwa by’agateganyo, dore ko ubusanzwe iyo umuhanda urangiye gukorwa wakirwa by’agateganyo hagashira umwaka waba nta kibazo kiwubayemo ukabona kwakirwa bya burundu, maze na rwiyemezamirimo wawubatse akishyurwa icyiciro cya nyuma cy’amafaranga ye.
Kuri uwo muhanda wa Pindura-Ntendezi, wo wangiritse uwo mwaka utarashira, ariko ngo RTDA irateganya gutanga andi masezerano yo kuwusana, ariko ngo nta gihombo bizateza kuko umwaka ubanziriza iyakirwa rya burundu ryawo utararangira.
Ku gushaka kumenya ukwiye kuryozwa ibibazo byose byerekeye umuhanda wa Pindura-Ntendezi, RTDA yabwiye Abadepite ko hashyizweho itsinda rishinzwe ubugenzuzi, rikazagaragaza ikibazo aho kiri, niba uwo muhanda kwangirika kwawo bituruka ku nyigo idahwitse, cyangwa ku ishyirwa mu bikorwa (iyubakwa) risondetse, cyangwa se mu bugenzuzi.
Abayobozi b’icyo kigo babwiye PAC ko raporo y’iryo tsinda izagaragaza ukwiye kuryozwa ayo makosa, ikazaba yabonetse bitarenze impera z’ukwezi k’Ugushyingo, banizeza ko izashyikirizwa abadepite bitarenze itariki ya 15 Ukuboza.
Itangwa ry’amasoko ryari ririmo ibibazo iraguye…
Depite Karenzi Theoneste yasabye abayobozi ba RTDA gusobanura ibibazo by’itinda gukora isuzuma, ryanakorwa rigatinda cyane. Yanagaragaje ikibazo cyo gutinda kumenyesha abapiganiwe amasoko ibyavuye mu isuzuma, ndetse no gutinda guha amasezerano abayasinyiye, akabaza ukwiye kuryozwa amakosa nk’ayo.
Dr.Mbereyaho, yasobanuye ko ibyo bibazo bifite imizi mu mateka ya RTDA, aho yatangiranye abakozi bake cyane mu by’amasoko, abayiga kuva hafunguwe amabaruwa y’ipiganwa, kuyasuzuma no kumenyesha abatsinze n’abatsinzwe.
Ati “Kubera ubuke bwabo byatumaga amasoko atinda cyane. Ariko nk’uko raporo y’umugenzuzi mukuru w’imari ya Leta izabyerekana muri uyu mwaka byarahindutse, nyuma y’aho bigaragariye ko dufite abakozi bakeya, dufatanyije n’izindi nzego, twasabye ko batwongera abakozi, ahari batatu ubu dufite batandatu, ahari bane ubu hari barindwi.”
Yakomeje avuga ko hari indi mpamvu idakwiye kwirengagizwa, kuko hari igihe abafatanyabikorwa ba RTDA batuma amasoko atinda, aho baba bashyizeho amabwiriza y’uko buri cyiciro mu gutanga isoko baba bagomba kubanza gusuzuma niba byagenze nk’uko na bo babiteganya, hakaba n’ubwo raporo iboneka bibereye mu bindi.
Raporo y’umugenzuzi mukuru w’imari ya Leta mu 2014/2015 yagaragaje ko muri RTDA harimo ibibazo by’imishinga itaritaweho, aho hatanzwe ingero z’imihanda nk’uwa Rusumo-Ramiro wari waradindiye, amateme arimo n’irya Byimana n’ibindi nk’imicungire y’abakozi n’uburyo bashyirwa mu myanya, ariko hafi ya byose ubuyobozi bw’icyo kigo bwabagaragarije ko byarangiye, kandi ko ibisigaye na byo byafatiwe ingamba.
Amafoto:Luqman Mahoro


text:
Tembera u Rwanda: amafoto ahamya ko u Rwanda ari igihugu cy’imisozi igihumbi
Akarere ka Karongi kabarizwamo imisozi ibarizwa muri Crete Congo Nil, imisozi miremire cyane kandi igaragara neza, ariko ugasanga aho iherereye ari mu duce tudakunze kugerwamo n’abantu batari abavukayo cyangwa bahakorera. Umwe mu basaza twahuye utuye ahitwa mu Gasenyi yagize ati “bavuga ko u Rwanda ari igihugu cy’imisozi igihumbi ariko njye mbona iri hano ku Kibuye gusa irenga igihumbi!” Twarakugendeye rero dufata amafoto akwereka isura y’iyo misozi.


text:
ven.
19
oct.
2012
ISOMO RYA MBERE
Ibaruwa Mutagatifu Pawulo Intumwa
yandikiye Abanyefezi (Ef 1, 15-23)
Bavandimwe, 15ni cyo gituma nanjye kuva aho menyeye ukwemera mufitiye Nyagasani Yezu, n’urukundo mugirira abatagatifujwe bose, 16ntahwema gushimira Imana kubera mwe, mbibuka mu masengesho yanjye. 17Imana y’Umwami wacu Yezu Kristu, Yo Mubyeyi wuje ikuzo, nibahe umutima w’ubwenge n’ubujijuke maze muyimenye rwose. 18Ubonye yamurikiye amaso y’umutima wanyu, mugasobanukirwa n’ukwizera mukesha ubutorwe bwanyu, n’ikuzo rihebuje muzigamiweho umurage hamwe n’abatagatifujwe, 19mugasobanukirwa kandi n’ububasha bwayo butagereranywa yadusesuyeho twebwe abemera ! 20Izo mbaraga zitagira urugero yanazigaragarije muri Kristu igihe imuzuye mu bapfuye, ikamwicaza iburyo bwayo mu ijuru, 21hejuru y’icyitwa Igikomangoma, Igihangange, Ikinyabubasha n’Ikinyabutegetsi cyose, ndetse no hejuru y’irindi zina ryose ryashobora kuvugwa ubu no mu bihe bizaza. 22“Ishyira rero byose mu nsi y’ibirenge bye”, kandi mbere ya byose imugira umutwe wa Kiliziya, 23ari yo mubiri w’umusendero w’Uwo Imana ubwayo isendereyemo ku buryo bwose.
ZABURI (Zab 8, 2-3a, 4-5, 6-7)
Inyik/ Uragasingizwa Nyagasani,
wowe weguriye Umwana wawe ibiremwa byose ngo abitegeke.
Uhoraho, Mutegetsi wacu,
mbega ngo izina ryawe riramamara ku isi hose !
Wowe Nyir’ikuzo uganje mu ijuru,
no mu minwa y’abana n’iy’ibitambambuga.
Iyo nitegereje ijuru ryaremwe n’ibiganza byawe,
nkareba ukwezi n’inyenyeri wahatendetse,
ndibaza nti “Umuntu ni iki kugira ngo ube wamwibuka ?
Mwene muntu ni iki kugira ngo ube wamwitaho ?”
Rwose habuzeho gato ngo umunganye n’imana ;
umutamiriza ikamba ry’ikuzo n’uburanga,
umugira umwami w’ibyo waremye,
umwegurira byose ngo abitegeke.
IBANGONDIRIMBO RIBANZIRIZA IVANJILI (Yh 15, 26.27)
Alleluya Alleluya.
Nyagasani, uduhe Roho Nyir’ukuri,
kugira ngo aguhamye mu mitima yacu.
Alleluya.
IVANJILI
+ Luka (Lk 12, 8-12)
Muri icyo gihe, Yezu abwira abigishwa be ati 8“Ndabibabwiye : umuntu wese uzanyemera mu maso y’abantu, Umwana w’umuntu na we azamwemera imbere
y’abamalayika b’Imana. 9Naho uzanyihakana mu maso y’abantu, na we azihakanwa imbere y’abamalayika b’Imana. 10Kandi nihagira uvuga Umwana w’umuntu nabi azagirirwa imbabazi ;
ariko natuka Roho Mutagatifu ntazagirirwa imbabazi. 11Mu gihe bazabajyana mu masengero imbere y’abacamanza n’abategetsi, ntimuzibaze uko muziburanira, n’amagambo muzavuga,
12kuko icyo gihe Roho Mutagatifu ari we uzababwiriza icyo mukwiye kuvuga.”


text:
Hashize imyaka n’imyaniko isanzure, Isi n’ibiyigize bibayeho. Abahanga mu mateka n’ubumenyi bw’Isi bagaragaza ko imaze imyaka isaga miliyari 4.54 ( inzobere mu mibare babibara gutya: 4.54 × 109 ± 1%), bashingiye ku bimenyetso bimwe na bimwe byagiye bigaragara ku Isi birimo ibisigazwa by’ibyaremwe.
Mu myaka isaga ibihumbi bibiri ishize, hagiye hatangazwa ubuhanuzi bushingiye ku ijambo ry’Imana ku iherezo ry’Isi ariko byose ntibyasohoye.
Hafi aha, mu mwaka wa 2000, byavuzwe ndetse binigishwa n’abakozi b’Imana ko imperuka yegereje. Abemera Imana basabwa kwitwararika ku bikorwa byabo byatuma batazajya mu ijuru.
Kuwa 21 Ukuboza 2012 nabwo hari hitezwe imperuka nk’uko byagaragajwe n’indangabihe y’ubuhanuzi bw’aba Mayan, tariki ya 26/08/2032 imaze igihe kirekire ivugwa ubona ko isa n’itegerejwe, hamwe n’izindi tariki zinyuranye usanga abantu babwirana ubwabo ariko zikarenga nta kintu kibaye, ubuzima bugakomeza.Nyuma y’ibyo byose abantu bavuga, twashatse kurebera hamwe icyo Bibiliya Yera yo ivuga ku munsi n’igihe iyi mperuka izabera.
Ntabwo ari ab’iki gihe gusa bibaza igihe imperuka y’isi izabera, ahubwo n’abigishwa ba Yesu barabyibajije ndetse banabaza Yesu ubwe icyo abitekerezaho, maze abasubiza mu magambo dusanga mu gitabo cya (Matayo 24: 32-36) aho agira ati: “Murebere ku mutini ni wo cyitegererezo: ishami ryawo iyo ritoshye ibibabi bikamera, mumenya yuko igihe cy’impeshyi kiri bugufi.
Nuko namwe nimubona ibyo byose, muzamenye yuko ari hafi, ndetse ageze ku rugi. Ndababwira ukuri yuko ab’ubu bwoko batazashiraho kugeza aho ibyo byose bizasohorera. Ijuru n’isi bizashira, ariko amagambo yanjye ntazashira na hato. Ariko uwo munsi n’icyo gihe nta we ubizi, naho baba abamarayika bo mu ijuru cyangwa Umwana, keretse Data wenyine.”
Yesu ntiyigeze ahishurira abigishwa be uyu munsi ariko yabahaye byinshi mu bimenyetso bizawubanziriza, niko gutangira ababwira nk’uko tubisoma muri (Matayo 24:4-13) ngo “Mwirinde hatagira umuntu ubayobya kuko benshi bazaza biyitirira izina ryanjye bati ‘Ni jye Kristo…’ bazayobya benshi. Muzumva iby’intambara n’impuha z’intambara, mwirinde mudahagarika imitima kuko bitazabura kubaho ariko imperuka izaba itaraza.”
Yesu arakomeza abisobanura ati: “Ishyanga rizatera irindi shyanga, n’ubwami buzatera ubundi bwami, hazabaho inzara n’ibishyitsi hamwe na hamwe. Ariko ibyo byose bizaba ari itangiriro ryo kuramukwa. Ubwo ni bwo bazabagambanira ngo mubabazwe, ndetse bazabica, muzangwa n’amahanga yose abahora izina ryanjye. Ni bwo benshi bazasubira inyuma, bazagambanirana bangane.”
Iki cyanditswe na none kikatubwira ngo: “N’abahanuzi benshi b’ibinyoma bazaduka bayobye benshi. Maze kuko ubugome buzagwira, urukundo rwa benshi ruzakonja. Ariko uwihangana akageza imperuka ni we uzakizwa.”
Yesu asoza ababwira ko ubutumwa bwiza bw’Ubwami buzigishwa mu isi yose, ngo bube ubuhamya bwo guhamiriza amahanga yose, ni bwo imperuka izahera ko ize. (Matayo 24:14)
Aha Yesu yavuze byinshi cyane byerekana uyu munsi, ariko ubigenzuye neza wasanga mubyo yavuze, ibyinshi byaramaze gusohora bikaba rero bikwiye kudutera kwagura ibitekerezo byacu ndetse tukitegura tutajenjetse, dutegura neza ejo hacu ndetse n’aho tuzaba nyuma y’uwo munsi, kuko Bibiliya yerekana neza ko uwo munsi uzatungura abantu benshi.
Mu gitabo cya Matayo handitse ngo “Uko iminsi ya Nowa yari iri, no kuza k’Umwana w’umuntu ni ko kuzaba. Kuko nkuko byari bimeze muri iyo minsi yabanjirije umwuzure; bararyaga, baranywaga, bararongoraga, barashyingiraga bageza umunsi Nowa yinjiriye mu nkuge ntibabimenya, kugeza aho umwuzure waziye ukabatwara bose. Niko no kuza kw’Umwami Yesu kuzaba…. nuko rero mube maso kuko mutazi umunsi Umwami wanyu azazaho.” (Matayo 24:38-42)
Hari aho Bibiliya igira iti: “Dore ndaza vuba nzanye ingororano kugira ngo ngororere umuntu wese ibikwiriye ibyo yakoze.” (ibyahishuwe 22:12)
Nkuko n’ubundi twakomeje kwifashisha Ibyanditswe Byera kurusha ubuhanga cyangwa andi makuru twumvana abantu, Bibiliya yerekana yuko uyu umunsi uzarangwa n’amarira menshi ku banyabyaha banze kumvira Imana, ukazarangwa kandi n’ibyishimo n’umunezero ku bakiranutsi bemeye kureka ibyaha bakakira Yesu Kristo muri bo.
Ibijyanye n’amatariki n’iminsi bihora bivugwa, ni ibitekerezo gusa bishyirwaho n’abantu ubwabo, cyane ko birangira nta kintu kibaye. Byerekana ko iby’uyu munsi nta muntu numwe; mu babayeho, abariho n’abazabaho uzi ibyawo keretse Imana yonyine, icyakora Bibiliya ntihwema kutwereka ibimenyetso bizawubanziriza nkuko twabisomye haruguru.
Nkwifurije kuba maso no kumenya kugenzura ibyo bimenyetso kugira ngo uzagire iherezo ryiza maze uzabane na Yesu mu ijuru ubuziraherezo kuko hanze yaryo bizaba ari agahinda gusa. Imana iguhe umugisha.
Ijambo ry’Imana muritegurirwa na Rejoice Africa Ministries
Wifuza kugira icyo utubwira ku ijambo ry’Imana usomye twandikire kuri Email yacu: [email protected]


text:
Saturday, April 3, 2010
MENYA UKO WANEZEZA UMUGORE WAWE,TANDUKANYA URUKUNDO NO KURYAMANA
Kunezeza umugore wawe ni inshingano z'umugabo kimwe n'uko umugore agomba kwita ku mugabo we. Ikibazo gikunze kubaho ni uko ibinezeza umugore biba bitandukanye cyane n'ibyo umugabo atekereza, bishatse kuvuga ko abagabo benshi bibeshya mu gushaka kunyura abagore babo. Reka muri iyi nyandiko turebe uko bikwiye gukorwa.
Umunyabwenge Sigmund Freud wabayeho mu mwaka w'i 1856 kugeza mu mwaka w'1939, benshi bakunze kumusanga mu bitabo bitandukanye by'ubumenyamuntu (psychologie), ajya kurangiza ubuzima bwe, yagize ati “maze imyaka mirongo 30 nshakisha icyanyura umugore, ariko na nubu sindabasha gusubiza icyo kibazo. Mbese ni nde wambwira ikinyura umugore, akumva anezerewe?” Ushobora kwibwira uti hari kera, ariko ikibazo aho gukemuka, iyo witegereje, ubona kigenda kiyongera kuko muri iki gihe hari imvugo yateye ngo “zirara zishya, bwacya zikazima”. Aha kandi, ikigaragara ni uko bamwe mu bagabo bitotomba ngo abagore babo bashakira kunyurwa ku bandi bagabo, abandi bakabyemeza muri aya magambo ngo “nubona umugore n'umugabo bagenda baseka mu modoka, uzahite umenya ko atari uwe!” . Ariko ugerageje, ugashyira mu bikorwa bimwe mu bintu bigera kuri bitanu tugiye kubabwira, umugore wawe ntiyazarota areba ku ruhande, yewe keretse aka ya kamere bavuze ngo idakurwa na reka.
Kubemera Bibiliya yera, hari umurongo ugira ngo “Namwe bagabo ni uko, mubane n'abagore banyu, mwerekane ubwenge mu byo mubagirira kuko bameze nk'inzabya zidahwanije namwe gukomera, kandi mububahe… (1 Petero3: 7). Iyo ukomeje ugasoma, usanga umwanzuro w'ibi byanditswe ugaragaza ko iyo umugabo yerekana ubwenge ku mugore we, akamwubaha, akibuka ko ari impano ye ikomeye, ngo nta kabuza amasengesho ye ntazagira inkomyi ndetse no gusubizwa azasubizwa. Biratangaje cyane kubona ukuntu Bibiriya ipimira gusubizwa kw'amasengesho y'umugabo ikurikije uburyo anyura umugore we!
Uburyo bwa mbere rero bwo kunezeza uwo mwashakanye, mu yandi magambo umugore wawe, harimo kumutega amatwi. Ibyo bishatse kuvuga iki? Biravuze ngo umugabo yihatira kumva umugore we, amufashe mu byo akeneye, kuko, ibyo akeneye bityo bimutera kunyurwa mu buzima bwe. Umugabo agomba kumenya no kumva neza ibigoye umugore we, ibimubabaje, ibimushimishije kandi ibyo bisaba umugabo kubishyiraho umutima, akabyitaho kuko bidashoboka ko wanyura umugore wawe utazi ibyo akeneye.
Uburyo bwa kabiri ni ukubana nawe cyangwa se kuba hamwe nawe, bivuze gusangira byose. Aha harimo gufata igihe cyo kuba umugabo ari kumwe n'umugore we kuko rimwe na rimwe hari abagabo batabana n'abagore babo, mu by'ukuri, abenshi muri bo ni abafite akazi gakomeye, umunsi ushira undi ugataha, icyumweru kikarangira, ikindi kigatangira batabonana. Ni koko gukora ushakisha amafaranga yo kuzatunga urugo si bibi ariko ngo ikintu cyose kigira umwanya wacyo. Ibyo kandi akenshi byerekana ko bamwe mu bagabo batazi neza icyo kubana n'umugore bishakiye bivuga, kuko bitavuze kurarana ku buriri bumwe, kugendera mu modoka imwe, si no gutahana amakwe, yemwe, si no gusangirira ku meza amwe ahubwo birenze ibyo. Bivuga gukina nawe, kuruhuka hamwe, kunezezanya,…
Uburyo bwa gatatu ni ukubaha umugore. Mu bushakashatsi bwakozwe n'abahanga batandukanye bazobereye mu bijyanye n'ubumenyamuntu bashaka kumenya igituma abagore bamwe batiyubaha. Icya mbere babonye kibitera ngo ni ukutubahwa n'umugabo wamushatse. Uko umugabo yitwara ku mugore we cyangwa se uko amwitaho ni nako umugore we yiyubaha. Iyo witegereje umugore uwo ari we wese, ubona neza uko umugabo we amuvugisha, uko amufata, uko amukunda cyangwa se amwitaho. Ibyo kandi umuntu abibonera ku buryo umugore yivugaho, ku gaciro yiha n'ibindi.
Uburyo bwa kane ni uguha umugore wawe urukundo. Umugore uwo ari we wese akeneye urukundo rw'umugabo we, akeneye guteteshwa. Burya nk'uko twakomeje tubigarukaho, umugore ntamera nk'umugabo. Ni nk'aho abeshwaho n'urukundo umugabo we amukunda. Ibyo bigaragarira ha handi aba ashaka ko amusubiriramo buri mwanya ko umukunda. Naho yaba abibona ko ntako utagira, aba ashaka ko ukomeza kujya ubimubwira, hejuru y'ibyo ukongeraho imitoma ariko ikibabaje ni uko ibyo bisa nk'aho binanira abagabo cyane cyane, Abanyarwanda kuko mu muco wabo bakunda gusharira, gutontoma babwira nabi abagore babo ndetse bakagaragaza igitugu mu ngo zabo ! Nyamara baba bihenze ubwenge kuko ibanga rikomeye ari uko umugabo yarushaho guha umugore we urukundo, kuko umugore arushaho kwiyumvamo umunezero no kugira agaciro.
Itandukaniro riri hagati y'urukundo no kuryamana
Kenshi abantu bakunze kwitiranya urukundo (affection) no kuryamana. Nyamara ni ibintu bibiri bitandukanye. Inzobere zakoze ubushakashatsi zibaza ingo nyinshi, zabonye abagabo benshi icyo zibitekerezaho: kuri bo, urwo urukundo (affection), ni urubanziriza igikorwa cyo kuryamana. Ariko ku bagore, bo babona ngo ari ibintu bibiri bitandukanye cyane. Umugabo avuga ko atanyuzwe mu kuryamana kwe n'umugore we, mu gihe umugore we atanyurwa mu kwerekwa urukundo (affection) umugabo we. Ni byiza ko umugabo atakwikakaza mu rgo rwe ngo yigire intare. Yego ni ngombwa kuyoborana igitsure bibaye ngombwa, atari ibya buri munsi, ariko ngo si byiza kwitwara nk'intare imbere y'umugore wawe. Zimwe mu nzira umugabo yakoresha yereka urukundo (affection) umugore we harimo imvugo nziza n'amagambo meza aho bibaye ngombwa yaririmbira umugore we. Harimo kandi gukorera umugore bimwe mu bikorwa bimwereka ko iyo batari kumwe aba amutekereza nko kumworohereza ubutumwa bugufi kuri telefoni (abazifite), bwereka umugore ko amukumbuye. Byaba byiza rimwe na rimwe umugabo agiye aha umugore we indabo cyangwa se ururabo. Umugabo ntakwiye gutinya umugore we. Ntibikwiye kubona umugabo n'umugore bagendana mu muhanda umwe bajya ahantu hamwe, ariko, umwe ari imbere undi ari inyuma, kandi bagombye kugendana. Ahubwo mu gihe bari kumwe mu muhanda, umugabo n'umugore baba bagomba gufatana ikiganza kuko nta soni biteye. Abagabo benshi batabikora bemeza ko iyo umugabo akoze ibi nakomeje mvuga (gutetesha umugore we, gufatana ibiganza bagenda…) bavuga ko bamuhaye inzaratsi !
Abagore boroherwa no kuvuga
Ikindi tutakwibagirwa kuvuga ni uko ahantu bikunda gupfira ari ukwibagirwa ko abagore boroherwa no kuvuga (communication). Ni byiza ko abagabo babimenya, ntibabifate nk'uburondogozi, kubatesha umwanya cyangwa se kwitetesha. Niba ushaka kumenya ikintu kirusha ibindi, gituma umugore yiyubaha, agira icyizere, ni ukuba azi ko umugabo we afata umwanya wo kumwumva kandi agaha agaciro ibitekerezo atanze. Niba muri kuganira ku by'ubuzima bwanyu, wisuzugura ibyo umugore ashaka, kandi umwereke ko ubihaye agaciro, ibyo bizatuma ahinduka neza.
Uburyo bwa gatanu ni uko umugore akeneye kuganira n'umugabo we ndetse no kubwizwa ukuri. Umugabo wese akwiye kugira igihe cyo gusabana n'umugore we, bakaganira, bakungurana ibitekerezo ndetse bagaseka. Umugabo akumva udukuru umugore amufitiye : ese mu nzira yahabonye iki ? Ku kazi byamugendekeye bite ?
Abahanga bakoze ubushakashatsi ku bakobwa bakiri bato ndetse no ku bagore bakuze ; maze basanga kuvuga biboroheye. Ngo n'iyo umugore adafite uwo avugisha, ngo akunze kwivugisha ugereranije n'abagabo. Uko niko bimeze si uwawe wasaze kandi si bibi namba. Ikibi ni ukutubahiriza iyo kamere yabo. Abo bahanga kandi bafashe abana b'imyaka ibiri kugeza kuri ine b'ibitsina byombi basanga abakobwa amajwi yose abasohokamo aba agamije kuganira ariko abahungu 60% gusa ari yo agamije kuganira. 40 % asigaye baba bigana uko imodoka ihinda, urusaku rw'imbunda,…
Buri kanya, umugore aba ashaka kuganira. Ganiriza umugore wawe rero, amenye ibyo utekereza, imishinga yawe ndetse amenye n'ibikubabaje. Ibyo bizamutera kumva anyuzwe cyane kuko ibi nibitaba, uzasanga umugore yita umugabo we amazina amwe n'amwe ateye inkeke, Patoro, Papa Kanaka, nyirurugo Giti mu jisho, Data buja, …
Ibi ngo biterwa nuko umugore we ari umunyamahanga kuri we, atamenya uko atekereza, ntamenye ibimubamo. Ku byerekeranye no kubwiza umugore we ukuri ngo bituma amenya ibiri mu ndiba y'umutima w'umugabo we. Kandi abifitiye uburenganzira, nta mwari ukwiye kubimuvutsa kuko umugore akwiye kumenya umugabo we kurusha undi uwo ari we wese, kabone naho byaba ari amafuti y'uwo barushinganye kandi ikindi abagabo bakwiye kumenya ni uko niba batabwiye abagore babo ukuri bizatera kutabizera. Ni biba bityo bizagora umugabo kunezeza uwo bashakanye. Iri ni ipfundo rikomeye. Uzegere umusaza n'umukecuru basazanye maze ubabaze ibanga bakoresheje ngo basazane. Ikintu cya mbere bazagusubiza ni ukubwizanya ukuri no gushyira hamwe. Niba ubeshya umugore wawe cyangwa ugira ibyo umuhisha, ntiwibeshye ngo ushobora kumunezeza. Ese umugore wawe azi umutungo wawe uko ungana? Umushahara wawe se? Azi se uko uwukoresha? Ibyo utunze azi aho wabikuye? Erega ni agahomamunwa! Hari abagore babimenyera mu irimbi batangiye kuraga ibyo umugabo asize!
Mu gusoza, ntawakwibagirwa kuvuga ko umugore akeneye guhahirwa no gushyigikirwa. Abagabo bamwe ntibanyumve nabi kuko uretse ijambo ry'Imana, amategeko y'u Rwanda nayo avuga ko umugabo ari we ugomba guhahira urugo. Sinshaka kuvuga ko bibaye ngombwa inshingano zo guhaha n'umugore atazigira, bashobora kuzifatanya ariko ni umugabo bireba cyane cyane. Niba kandi umugabo atagira akazi, agomba kwerekana ubwenge akereka umugore we ko atekereza kuri ejo hazaza. Akirinda kuremerera umugore we ngo yumve ko ari we uzahora yikoreye umutwaro wo guhahira urugo. Bitabaye ibyo, kabiri, gatatu, umugore yazasuzugura wa mugabo we. Umugabo yibuke ko akwiye kurinda umugore we, ibyo bizatuma amenya ko ubuzima bwe busigasiwe. Urugero ni nko kumurinda abo mu muryango wawe bamurwanya. Niyo yaba ari umukene, umugabo niyige kubwira neza umugore yizera ko afite ejo hazaza heza kandi ubuzima bwe buguwe neza.
5 comments:
- AnonymousFebruary 4, 2011 at 12:10 PM
none se ko mutavuze uko umugore afata neza umugabo we cyane cyane ko usanga abagore batabwiza abagabo babo ukuri?ReplyDelete
cyangwa ugasanga bakunze gusahurira iwabo?
ibyo murabivugaho iki?
- AnonymousFebruary 4, 2011 at 5:19 PM
ikigaragara jye ni uko mbona abagore bakunda cyane abagabo kurusha uko abagabo babakunda bityo rero ni bake cyane batabwiza abagabo babo ukuriReplyDelete
- AnonymousMarch 6, 2011 at 11:02 PM
UMUNYAJE SE BWO NTIYANEZERWA?ReplyDelete
- AnonymousJuly 26, 2011 at 10:07 AM
Murakoze cyaneReplyDelete
- AnonymousAugust 26, 2011 at 11:15 PM
Ndacyari umusore witegura kurushinga,ariko ntunguwe nuko mwavuze byose nzajya nkorera umugore wanjye,dore ko ari impfubyi.yansabye kuzamubera papa we narabyemeye.abagabo bigira intare nibave mu bujijiReplyDelete


text:
Hope Irakoze ni umwe mu bahanzi bake bafite ubuhanga buhanitse mu kuririmba by’umwimerere, asanzwe abarizwa mu itsinda 3Hills ahuriyemo na mugenziw e Eric Mucyo, barishinze bafatanyije na mugenzi wabo Jackson Kalimba uherutse kurivamo ku mpamvu impande zombi zitavuzeho rumwe.
Yatumiwe mu gitaramo cyiswe ‘Fiesta Night’, kizabera kuri Bougainvilla Boutique [ku muhanda KG9 AV67] i Nyarutarama kuri uyu wa Gatanu tariki ya 30 Ukuboza 2016. Irakoze Hope usanzwe azwiho ubuhanga mu kuririmba azaba afatanyije n’abacuranzi babigize umwuga, bazacuranga guhera saa kumi n’ebyiri z’umugoroba.
Ntabanganyimana Jean de Dieu ukuriye itsinda ryateguye iki gitaramo yavuze ko abazaza kureba Hope Irakoze bazanagira amahirwe yo kubona abandi bahanzi bakunzwe mu Rwanda barimo Mani Martin, Safi wo muri Urban Boyz n’abandi.
Yagize ati “Iki gitaramo twagiteguye kugira ngo dufashe abakunda umuziki gusoza umwaka bishimye, twahisemo Hope Irakoze kuko afite ubuhanga bwihariye, abantu bagiye mu bitaramo akora bazi uko biba byifashe iyo acuranga. Igitaramo cye kizaba ari live ijana ku ijana. Ikindi ni uko ibicuruzwa bijyanye n’ibinyobwa twagabanyije ibiciro byabyo ku buryo ntawe uzabangamirwa.”
Hope agiye gukora iki gitaramo mu gihe we na mugenzi we Eric Mucyo bitegura gutangira urugendo rw’ibitaramo bizazenguruka Afurika y’Uburasirazuba bamenyekanisha umuziki wabo.
Irakoze Hope uzwi mu ndirimbo “Mariya” na “Vimba Vimba” namara kuririmba hazakurikiraho umwanya wahariwe aba Djs babigize umwuga bazavanga imiziki barimo Dj Ysin n’abandi. Kwinjira muri iki gitaramo nta kiguzi cyashyizweho.
Aho igitaramo kizabera...
Amafoto: Mahoro Luqman


text:
Yohana 1
Yesu Kristo ari we Jambo ryImana ahinduka umuntu
1.Mbere na mbere hariho Jambo; Jambo uwo yahoranye nImana kandi Jambo yari Imana. 2.Uwo yahoranye nImana mbere na mbere. 3.Ibintu byose ni we wabiremye, ndetse mu byaremwe byose nta na kimwe kitaremwe na we. 4.Muri we harimo ubugingo, kandi ubwo bugingo bwari Umucyo wabantu. 5.Uwo Mucyo uvira mu mwijima, ariko umwijima ntiwawumenya. 6.Hariho umuntu watumwe nImana witwaga Yohana. 7.Uwo yazanywe no guhamya ibyUmucyo, ngo atume bose bizera. 8.Icyakora uwo si we uwo Mucyo, ahubwo ni we wahamije ibyawo. 9.Uwo Mucyo ni we Mucyo nyakuri, kandi ubwo ni bwo yatangiraga kuza mu isi ngo amurikire umuntu wese. 10.Yari mu isi ndetse ni we wayiremye, nyamara abisi ntibamumenya. 11.Yaje mu bye, ariko abe ntibamwemera. 12.Icyakora abamwemeye bose bakizera izina rye, yabahaye ubushobozi bwo kuba abana bImana. 13.Abo ntibabyawe namaraso cyangwa nubushake bwumubiri, cyangwa nubushake bwumugabo, ahubwo babyawe nImana. 14.Jambo uwo yabaye umuntu abana natwe (tubona ubwiza bwe busa nubwUmwana wikinege wa Se), yuzuye ubuntu nukuri. 15.Yohana yahamije ibyuwo avuga yeruye ati Uwo ni we navuze nti Uzaza hanyuma ni we unduta, kuko yahozeho ntarabaho. 16.Kandi ibimwuzuye akaba ari byo twahaweho twese, ni ubuntu bukurikira ubundi, 17.kuko amategeko yatanzwe na Mose, ariko ubuntu nukuri byo byazanywe na Yesu Kristo. 18.Uhereye kera kose nta muntu wigeze kubona Imana, ahubwo Umwana wikinege uri mu gituza cya Se, ni we wayimenyekanishije.
Abayuda basobanuza Yohana Umubatiza uwo ari we (Mat 3.1-12; Mar 1.1-8; Luka 3.1-18)
19.Ibi ni byo Yohana yahamije, ubwo Abayuda bamutumagaho abatambyi nAbalewi, bavanywe i Yerusalemu no kumubaza bati Uri nde? 20.Nuko ntiyabahisha ukuri, ahubwo araberurira ati Si jye Kristo. 21.Nuko baramubaza bati Tubwire, uri Eliya? Na we ati Sindi we. Bati Uri wa muhanuzi? Arabasubiza ati Oya. 22.Baramubaza bati None se uri nde ngo dusubize abadutumye? Wowe wiyita nde? 23.Ati Ndi ijwi ryurangururira mu butayu ngo Nimugorore inzira yUwiteka, nkuko umuhanuzi Yesaya yabivuze. 24.Abari batumwe bari Abafarisayo. 25.Nuko baramubaza bati None ubatiriza iki, ko utari Kristo, ntube na Eliya, ntube na wa muhanuzi? 26.Yohana arabasubiza ati Jye ndabatirisha amazi, ariko muri mwe hahagaze uwo mutaramenya, 27.uwo ni we unsimbura kandi ntibinkwiriye gupfundura udushumi twinkweto ze. 28.Ibyo byabereye i Betaniya hakurya ya Yorodani, aho Yohana yabatirizaga.
Yohana yita Yesu Umwana wintama wImana
29.Bukeye bwaho abona Yesu aza aho ari aravuga ati Nguyu Umwana wintama wImana, ukuraho ibyaha byabari mu isi. 30.Uyu ni we navuze nti Nyuma yanjye hazaza umugabo unduta ubukuru, kuko yahozeho ntarabaho. 31.Icyakora sinari muzi, ariko kugira ngo yerekwe Abisirayeli, ni cyo cyatumye nza mbatirisha amazi. 32.Kandi Yohana arahamya ati Nabonye Umwuka amanuka ava mu ijuru asa ninuma, atinda kuri we. 33.Icyakora sinari muzi, keretse yuko Iyantumye kubatirisha amazi yambwiye iti Uwo uzabona Umwuka amanukira akagwa kuri we, uwo ni we ubatirisha Umwuka Wera. 34.Nanjye mbibonye, mpamya yuko ari Umwana wImana.
Andereya na Simoni bakurikira Yesu
35.Bukeye bwaho, Yohana yongera guhagararana nabigishwa be babiri 36.Yitegereza Yesu agenda aravuga ati Nguyu Umwana wintama wImana. 37.Abo bigishwa bombi bumvise avuze atyo, bakurikira Yesu. 38.Yesu arahindukira abona bamukurikiye arababaza ati Murashaka iki? Baramusubiza bati Rabi, (risobanurwa ngo: Mwigisha) ucumbitse he? 39.Arababwira ati Nimuze murahabona. Barajyana babona aho acumbitse. Hari nkisaha cumi, baherako bamarana na we umwanya burira. 40.Andereya mwene se wa Simoni Petero, yari umwe muri abo babiri bumvise Yohana bagakurikira Yesu. 41.Abanza kubona mwene se Simoni aramubwira ati Twabonye Mesiya (risobanurwa ngo: Kristo). 42.Amuzanira Yesu, na we aramwitegereza aramubwira ati Uri Simoni mwene Yona, uzitwa Kefa. (Risobanurwa ngo: ibuye).
Filipo na Natanayeli bakurikira Yesu
43.Bukeye bwaho Yesu ashaka kujya i Galilaya. Abona Filipo aramubwira ati Nkurikira. 44.Filipo uwo yari uwi Betsayida, umudugudu wiwabo wa Andereya na Petero. 45.Filipo abona Natanayeli aramubwira ati Uwo Mose yanditse mu mategeko, nabahanuzi bakamwandika twamubonye. Ni Yesu mwene Yosefu wi Nazareti. 46.Natanayeli aramubaza ati Mbese i Nazareti hari icyiza cyahaturuka? Filipo aramusubiza ati Ngwino urebe. 47.Yesu abona Natanayeli aza aho ari amuvugaho ati Dore Umwisirayeli nyakuri, udafite uburiganya. 48.Natanayeli aramubaza ati Wamenyeye he? Yesu aramusubiza ati Filipo ataraguhamagara, ubwo wari munsi yumutini nakubonye. 49.Natanayeli aramusubiza ati Rabi, uri Umwana wImana koko. Ni wowe Mwami wAbisirayeli. 50.Yesu aramusubiza ati Mbese wijejwe nuko nkubwiye yuko nakubonye uri munsi yumutini? Uzabona ibiruta ibyo. 51.Kandi arongera aramubwira ati Ni ukuri, ni ukuri, ndababwira yuko muzabona ijuru rikingutse, abamarayika bImana bazamuka bavuye ku Mwana wumuntu, bakamumanukiraho.
Uri gusoma Yohana igice cya:


text:
sam.
26
avril
2014
Kuri icyi Cyumweru, taliki ya 27 Mata 2014, Kiliziya Gatolika ku isi yose ifite ibyishimo itewe n’ishyirwa mu rwego rw’Abatagatifu rya Papa Yohani wa XXII na Papa Pawulo wa II, dore rero muri make ubuzima bwabo. Mu gutera iyi nyandiko hifashishijwe ibi bitabo:
1. Régine Pernoud, Les Saints au Moyen Âge - La sainteté d’hier est-elle pour aujourd’hui ?, Paris
2. Pierre Delooz, « Pour une étude sociologique de la sainteté canonisée dans l'Eglise catholique », Archives des sciences sociales des religions, vol. 13, no 13, 1962.
3. PAPA YOHANI WA XXIII
Papa Yohani wa XXIII, yavutse taliki ya 25.11.1881, avukira ahitwa Sotto il Monte ho mu gihugu cy’Ubutaliyani. Amazina ye bwite ni Angelo Giuseppe Roncali. Yahawe Isakaramentu ry’Ubusaseridoti 10.08.1904, yatorewe kuba Papa 28.10.1958, maze yitaba Imana ku wa 03.06.1963 i Vatican afite imyaka 81.
Yavukiye mu murayango w’abana 14, se Giovani Battista Roncali na Nyina Marianna Giulia Mazzolla bari abantu badahambaye cyane. Agejeje imyaka 12 Angelo yinjiye mu iseminari Ntoya abifashijwemo na Nyirarume Luigi Sturzo ari nawe wari waramubyaye muri Batisimu. Kubera ko yari umuhanga yaje kwemererwa gukomereza amashuri mu Iseminari ya Dell’Apollinaire y’i Roma. Mu mwaka wa 1901, yabaye umusirikare muri batayo ya 73. Mu wa 1904, yabaye Padiri, nyuma gato aba umunyamabanga wa Musenyeri Giacomo-Radini- Tedeschi, Umushumba wa Diyosezi ya Bergame, akigisha no mu iseminari y’aho i Bergame. Mu byo yakundaga gusoma harimo ubuzima bwa Mt Charles Borrome, Mt Fransisko w’Assize na Gregoire Barbarigo, agakunda gusoma imyanzuro y’Inama Nkuru ya Trente, kandi agakunda kwigisha abakiristu amateka ya Kiliziya.
Yaje no kuba umuyobozi wa Roho mu iseminari ya Bergame; bitewe n’ukuntu yakoraga neza imirimo ye, Cardinal Wllem Mirinus Van Rossum yifuje ko yajya gukora i Vatican, ariko we ntiyabyishimira asubiza agira ati:”Ndi umuntu ushobora ibintu bike, Nandika buhoro cyane. Ndi umunebwe kuva mu bwana, kandi n’iyo ndi mu kazi nkunda kwirangarira”, ibyo ariko ntibyabujije Papa Benedigito wa XV kumwinjiza mu mirimo yo mu Biro by’i Vaticani (Propaganda Fide).
Mu mwaka wa 1925, Papa Piyo wa XI, yamugize Umwepiskopi, intego ye yari: “Obediente et pax”. Icyo yaharaniraga ni ugushyira urukundo mu Bikorwa.
Kuva mu mwaka wa 1935 kugeza mu wa 1944 , yabaye intumwa ya Papa muri Turquie n’Ubugereki, muri ibi bihugu kugaragaza ubukristu ntibyari byoroshye, ibi byamusabaga kugenda yambaye imyenda itagaragaza uwo ari we, nawe ubwe yitangarije ko “ukomeza kuba umupadiri waba wambaye ipantalo cyangwa ikanzu”, bityo ntibyamubujije kugira uruhare rukomeye muri kiriya gihe cy’intambara ya II y’isi yose, afasha impunzi zafaga mu Burayi, abarokotse ubwicanyi bwakorerwaga abayahudi( yaborohereje kubona impushya zibafasha kwambukiranya uburayi bagana muri Palestine, afatanya na Croix rouge gutanga imyambaro n’ibiribwa, yafashije abayahudi 25,000 kurokoka abanazi, anorohereza Radio Vatican kumenyekanisha ibiri kuba, ibi byatumye bamwita Intungane ( “Juste entre les nations”). Yafashije cyane abihayimana bavaga mu Burayi, cyane cyane muri Hongrie na Bulgarie. Musolini n’abambari be bamaze gutsindwa (1943) byaramushimishije, ariko yirinze kugira uwo acira urubanza, ahubwo asaba Imana kubabarira uwakoze amakosa uwo ari we wese.
Nyuma y’intambara ya II y’isi yose, Papa Pie XII yakomeje kumugisha inama cyane cyane ku bijyanye n’imibereho y’abayahudi nyuma ya Genocide yabakorewe. Mu mwaka w’1944, yagizwe intumwa ya Papa mu Gihugu cy’Ubufaransa (Charle de Gaulle niwe wayoboraga) aho yakomeje guhuza abepiskopi ba Kiliziya yo mu Bufaransa ndetse no kugira inama abayobozi bakuru b’igihugu. Yabaye Cardinal mu mwaka wa 1953, afite imyaka 72, asubiye i Roma abayobozi, abaturage n’abakristu bose b’Ubufaransa byarababaje kuko bari babuze umuntu wabagiriye akamaro kubera ubushishozi bwe, ubwitozi no gushyira mu Gaciro. Amaze gusubira i Roma, yabaye umukuru wa Venise (Patriarche de Venise) aho yerakanye ko afite impano yo kuba umushumba mwiza, wunga kandi agahuza abantu hagati yabo akongra akabahuza n’Imana.Yatumye habaho Synode ya Dioseze, yagendaga mu mudoka rusange, yafunguye n’amaparuwasi mashya menshi. Yakundaga kubwira abakristu ko ari Umuvandimwe wabo, ko abakunda kandi ashishikajwe no kubumva.
Papa Yoahani wa XXIII yasimbuye Papa Piyo wa XII, uyu yayoboye Kiliziya imyaka 19, kandi ubuyobozi bwe bwarazwe ni kwikundira kwibera gusa i Roma, kandi ububasha bwose bwari bufitwe na Papa (Centralisation), amaze gutanga rero, abakaridinali barateranye ngo batore undi Papa bifuza impinduka mu buyobozi bwa Kiliziya ariko cyane batekereza impinduka zijyanye n’igihe bari bagezemo, cyane nyuma y’intambara ya II y’isi yose. Itora ryamaze iminsi itatu, amatora asubirwamo inshuro eshatu, maze ku italki ya 28.10.1958, Rancolli aba ari we utorwa, ahitamo izina ry’ubupapa rya Yohani wa XXIII ( Jean XXIIII) izina ryari rimaze igihe ridakoreshwa, kuko ryaherukaga mu Kinyejana cya XIV rifitwe na Jean XXII wabaye Papa kuva mu 1316 kugeza mu 1334. Yahawe inkoni y’ubushumba ku mugaragaro ku italiki ya 04.11.1958.
Yabaye umupapa wahindiye ibintu byinshi muri Kiliziya, cyane cyane mu byerekeye ikenurabushyo, yabaye umupapa wambere, nyuma ya Papa Pie IX watembereye, agasohoka muri Roma, akagaragaza ko ari umushumba wa Roma, Yayoboye Kiliziya ya Mt Yohani y’i Ratran, agasura amaparuwasi, amavuriro, amashuri, ashyira imbere kujya asangira n’abandi aho kuba wenyine, anasaba no kureka gukoresha kuri Papa amagambo agaragaza icyubahiro gikabije, ibi byashimishije abantu benshi. Yagaragaje kandi ubwiyunge hagati ya Les communists et capitalists (arwanya la construction du mur de Berlin). Yatumye habaho ivugurwa ry’igitabo cy’amategeko cya Kiliziya Gatolika (Code de droit canonique)=( 1917 ; 1983); yashizeho kandi ibiro bishinzwe ubumwe bw’abakiristu, ibi byatumye n’abakiristu batari abagatolika biyumva i Roma kandi bubaha Kiliziya kurushaho.
Igikorwa nyamukuru cyaranze imyaka Papa Yoahani wa XXIII yamaze ku buyobozi ni Inama nkuru ya Kiliziya Yatumiye kandi akayiyobora (Concile de Vatican II) ku italiki ya 25.01.1959, ariyo yatumye habaho amavugurura menshi muri Kiliziya, agatuma Kiliziya irushaho kujyana n’igihe. Iyo nama rero yafunguwe ku mugoroba wo ku wa 11.10.1962. Mu ijambo rifungura iyi nama Papa Yohani wa XXIII yatangaje ko ikigamijwe ari uko Inyigisho Ntagatifu za Kiliziya ya Yezu zikomeza gusigasirwa, kubungabungwa no kwigishwa ku buryo bunoze kandi bwumvikana, hibandwa ku Kwemera, Ukwizera, urukundo; urukundo mu bantu (rwa Kivandimwe, urukundo rw’Imana). Yasabye kandi abantu bose gufashanya kugira ngo amahoro matagatifu aganze ku isi maze abantu bose babashe gukora ikiri icyiza.
Ku murongo w’ibyari biteganijwe kwigwaho muri iyo nama, yifuje ko hongerwaho imibanire ya Kiliziya Gatolika n’abayahudi, asaba ko batakomeza gufatwa nk’abishi ba Yezu. Mu kwezi kwa nzeri 1962, yafashwe na Cancer, ariko arihangana akomeza imirimo y’inama. Ku wa 11.04.1963 yanditse encyclique” Pacem in terris”. Kubera canceri yo mu Gifu, yakomeje gucika intege maze ku italiki ya 28.05.1963 araremba cyane atanga ku italiki ya 03.06.1963, hari ku wa mbere wa Penekositi.
Yaranzwe n’ubumuntu no kwicisha bugufi, gutumira Inama Nkuru ya Kiliziya ya Vatican II byo byababaye agahebuzo, yasimbuwe na Papa Paul wa VI ari na we wakomeje anasoza inama yari yatumiwe na Papa Yohani wa XXIII.
Yashyizwe mu rwego rw’Abahire na Papa Yohani wa II, ku wa 03.09.2000 igitangaza cyabimburuye iri shyirwa mu rwego rw’abahire n’ikizwa ry’umubikira Caterine CAPITANI, wo mu muryango w’abakobwa b’urukundo (Filles de la charite), uyu yari yararembejwe n’ikibyimba cyo mu gifu, akaba yari yarabazwe ariko nta kizere cyo gukira, maze yiyambaje Papa Yohani wa XXIII arakira.
Ku italiki ya 02.07.2013, akanama kagizwe n’abasenyeri ndetse n’abakaridinali bashinzwe gushyira abantu mu rwego rw’abahire n’abatagatifu barateranye maze biga ku ishyirwa mu rwego rw’abatagatifu Papa Yohani wa XXIII, maze Papa Fransisko yemeza ko handikwa iteka rishyira Papa Yohani wa XXIII na Papa Yahani Pawulo wa III mu rwego rw’abatagatifu; ibyo yabikoze ku wa 05.07.2013, hemejwe ku bizakorwa ku cyumweru, taliki ya 27.04.2014, ku cyumweru cy’Impuhwe za Nyagasani.
4. PAPA YOHANI PAWULO WA II
Amazina ye ni Karol Joseph WOJTLA, yavutse ku wa 18.05.1920, yavukiye ahitwa Wadowice mu gihugu cya Pologne, yahawe Ubusaseridoti ku wa 1.11.1946 abuhabwa na Card. Adam Stefan Sapieha. Yatorewe kuba Papa ku wa 16.10.1978, ahabwa inkoni y’Ubushumba ku wa 22.10.1978. Yatanze ku italiki ya 02.04.2005, afite imyaka 84 y’amavuko, n’imyaka 26, amezi atanu n’iminsi 18 ari Papa. Ni Papa wa Gatatu mu babayeho igihe kirekire ari Papa nyuma Ya Petero na Pie IX wamazeho imyaka 31, amezi 7 n’iminsi 23. Niwe kandi Papa utari umutaliyani Nyuma y’Umuholandi Adrien VI wabayeho mu mwaka wa 1520. Yashyizwe mu rwego rw’Abahire na Papa Benedigito wa XVI ku wa 01.05.2011; akaba arashyirwa mu rwego rw’Abatagatifu ejo ku cyumweru taliki ya 27.04.2014.
Papa Yohani Pawulo wa II, yari umuhungu wa Emilia na Karol Wojtyla, akiri muto yakundaga Ubuvanganzo n’ikinamico, yatangiye kwiga mu Iseminari mu w’1942, aba Padiri mu 1946, yize mu Bufaransa no mu Butaliyani, mu w’1958 yabaye Musenyeri. Mu nama Nkuru ya Vatican II, yagizemo uruhare rukomeye cyane ko yari azi indimi, yakoze umurimo wo gusemura. Yaje kugirwa Cardinal mu w’1968 akomeza guharanira uburenganzira bwa kiremwamuntu no kurwana ku bakene, noneho yinjira mu mirimo y’i Roma, kubera urupfu rutunguranye rwa Papa Yohani Pawulo wa I, yatorewe kumusimbura ku wa 16.10.1978.
Icya mbere mu byamuranze ni ukwicishabugufi kwe, ubwe yahisemo kwitegurira imbwirwaruhame, agashyikirana n’abantu bose atitaye ku mabwiriza y’abashinzwe kubamucungira umutekano
Mu byamuranze ni ugutsura umubano hagati y’abagatolika n’abayahudi, kiliziya y’iburasirazuba n’iyiburengerazuba, abagatolika n’abapoloso ndetse n’abayisilamu, yaharaniye uburenganzira bwa kiremwa-muntu, aharanira ibiganiro aho gushoza intambara, uburenganzira bw’abakozi bagahabwa umushahara ukwiye, yaharaniye ubutabera kuri bose, yatumije inama yahuje amadini yabereye Asize mu mwaka 1986 ihuza abahagarariye amadini 194. Yasuye ibihugu 129 n’u Rwanda rurimo ku italiki 08.09.1990. Muri izo ngendo ze, yahuye n’abantu barenga 500,000,000, yashyizeho ihuriro ry’urubyiruko (journees mondiales de la jeunesse) rigikomeza na n’uyu munsi, yongereye ibiro by’intumwa za Papa mu bihugu bitandukanye biva kuri 85 bigera kuri 174, yahuye n’abanyacyubahiro batandukanye ( yazindukiwe ku buryo budasanzwe n’abadiplomates 38; yakiriye abakuru b’ibihugu 738, abakuru ba za Guverinoma 246, abaminisitiri 190, abambasaderi 642, hatabariwemo abazaga i Vaticani mu minsi mikuru isanzwe ),Yashyizeho ishuri rikuru ryitwa”Institut Jean Paul II” mu 1984, yashinze ishuri rikuru ryiga ku Buzima n’irindi ryiga ibijyanye n’imibereho myiza yabaturage, yashizeho umunsi mpuzamahanga w’abarwayi uba buri mwaka ku wa 11 Gashyantare, yashyizeho umunsi mpuzamahanga w’amahoro, umunsi mpuzamahanga w’impunzi, umunsi mpuzamahanga w’itumanaho, yashyize mu rwego rw’abahire abantu 1,340, ashira mu rwego rw’abatagatifu abantu 483, anakomeza gushyira mu bikorwa impinduka z’Inama Nkuru ya Vatican II.
Yagiye ariko ahura n’ibizazane bitandukanye, twavugamo nka bibiri: Ku wa gatatu, taliki ya 13.05.1981, umugira nabi Mehmet Ali Agca yaramurashe ubwo yari ku kibuga cya Mt Petero hamwe n’abantu 20,000, uyu munsi bamurasheho ni nawo munsi Bikiramariya yabonekeyeho i Fatima, akaba ari nabwo butumwa Papa yari yateguye kuvuga kuri uwo munsi, Papa yatangaje ko Bikira Mariya ari we watumye atitaba Imana, nyuma yaje kujya gusura uyu mwicanyi we mu buroko kandi asaba ko bamurekura akitahira. Hari andi makuru atanganzwa na Card. Stanislaw DZIWISZA avuga ko Papa Pawulo wa II yatewe icyuma igihe yasuraga Ingoro ya Bikira Mariya y’i Fatima mu mwaka wa 1982, yari ajyanwe no gushimira Bikira Mariya ko atahitanywe na wa Mwicanyi wamurashe ali we Mehmet Ali Agca, maze Juan Mari Fernamdez Krohn aramwegera amutera icyuma ariko baramufata, bigirwa ibanga, ariko Papa yikomereza urugendo, uyu Card, yivugira ko bageze muri sale yabonye amaraso yavuye. Uyu Papa kandi yari inshuti y’abarwayi, akabasabira agasaba n’abandi kubasabira. Mu w’2005, yaje gufatwa n’ibicurane, ajyanwa mu bitaro ku wa 09 no ku wa 23.02.2005, akomeza no kugarizwa n’indwara yo gususumira kugeza ubwo atashoboye gutanga umugisha kuri Penekosti. Ku italiki ya 02.04.2005 yasezeye ku bafasha be umwe umwe anasomerwa n’Ivanjili ya Yohani n’Umwihayimana wari warabanye nawe imyaka 25. Yahise ajya muri koma ni uko asezera ku isi n’abayo ku italiki ya 02.04.2005, saa 21h37’, buracya bikaba Icyumweru cy’Impuhwe za Nyagasani, yari afite imyaka 84 y’amavuko, amaze ku ntebe ya Mt Petero iminsi 9,673, yashyinguwe ku italiki 08.04.2005 asimburwa na Card, Joseph Ratsinger ku wa 19.04.2005 afata izina rya Benedigito wa XVI.
UKO UMUNTU ASHYIRWA MU RUGAGA RW’ABATAGATIFU
Hambere mu kinyejana cya X, nta murongo ufatika wakurikizwaga ngo hemezwe ko umuntu ashyizwe mu rwego rw’abatagatifu: Imbaga y’abantu iyo yabyemezaga ybarabaga (Vox Populi), hanyuma umushumba wa Kiliziya akabyemeza mu ruhame, maze bagakora umuhango wo guha icyubahiro uwagizwe umutagatifu, maze ibice by’umubiri we bakabishyira muri za Kiliziya, kuli altari n’ahandi hatagatifu.
Mu mwaka wa 993, niho handiswe inyandiko ya mbere na Papa Yohani wa XV yandikiye Abepiskopi bo mu Bufaransa no muri Germaniya ishyira Ulrich mu rwego rw’Abatagatifu. Ijambo “Canonisation” (Gushyira mu rwego rw’abatagatifu) ryatangiye gukoreshwa na Papa Benedigito wa VIII mu muhango wo kugirwa umutagatifu kwa Mt Simeoni wa Padolirone.
Mu kinyejana cya XII nibwo hatangiye kujya hakorwa ubucukumbuzi umuntu yagereranya n’urubanza, icyo gihe ni Alexandre wa III wari Papa (1159-1181)wabitangije. Inama Nkuru y’I Latran ya IV, mu 1215, yabujije abantu guha icyubahiro kidasanzwe imibiri y’abapfuye batabiherewe uburenganzira na Papa.
Papa Gregoire IX niwe washyizeho ibigomba gukurikizwa kugira ngo umuntu abe umutagatifu; Ubwo buryo bushya bwakoreshejwe bwa mbere mu kugira umutagatifu Galgano Guitotti ( Mt Galgano), yari umwihayimana wapfuye mu mwaka wa 1181, iperereza ku bye bwabaye imyaka ine nyuma y’uko apfa. Igenzura ryagombaga kwibanda ku bintu bikurukira:
a) Ukwemera n’ibikorwa byamuranze akiri muzima;
b) Ibitangaza byabaye akiri muzima cyangwa amaze gupfa,(Ibi ni ingenzi cyane).
Mu mwaka wa 1634 nibwo Papa Urbain VIII yashyizeho inzira ziboneye zikurikizwa ngo uwapfuye agirwe umutagatifu:
- Igenzura n’iperereza bikorwa n’urukiko rwa Diyosezi;
- Ibiro bibishinzwe bagasuzumana ubwitonzi n’ubushishozi amagambo n’inyandiko z’usaba, kandi hagashakishwa amakuru k’ubuzima, imico n’ibitangaza byabye ku usabirwa kugirwa umutagatifu;
- Iyo ibyo birangiye, bikemezwa ko ari ukuri, dossier yashyikirizwaga papa, akabyemeza mu nyandiko kandi akayishyiraho umukono;
- Hagakurikiraho isuzuma ku iyobokamana, ubutwari, imico myiza, bikongera bikigwaho n’ibiro by’i Roma bibishinzwe;
- Hakemezwa bwa nyuma ibitangaza, nibura bibiri.
Kugeza muri iki gihe turimo ibi nibyo bikurukizwa, ariko byagiye bivururwa buhoro buhoro, ivugururwa rya nyuma ryakozwe na Papa Pawulo wa II, aho yavuze ko hatakwibandwa cyane ku bitangaza, ahubwo ku buzima bwaranzwe n’ubutagatifu kandi Papa akaba ari we ufata umwanzuro wa nyuma.
Muri iki gihe kugira ngo umuntu agirwe umutagatifu hasabwa ibintu bikurikira:
5. Kuba umuntu yarapfuye;ntawe ugirwa umutagatifu akiri muzima;
6. Kuba yarabayeho mu buzima bwa gikiristu ari intangarugero n’imfura;
7. Ibitangaza nibura bibiri;
8. Gushyirwa mu rwego rw’abahire no ku rutonde rw’abagomba kwigwaho ngo bazashyirwe mu rwego rw’abatagatifu.
Gusabira umuntu gushyirwa mu batagatifu bikorwa n’umukristu wese, akaba afite amakuru n’ibimenyetso bihagije, ubusabe bwe akabwohereza i Roma abinyujije ku Mwepisikopi w’aho uwo asabira yapfiriye; Ibisabwa ni umwirondoro w’usabirwa, ibikorwa byamuranze, urutonde rw’abagabo bahamya ibimuvugwaho, abo bagabo bagomba kuba bakiriho. Mu gusuzuma ibi byose rero habaho abavoka babyemeza, hakabaho n’ababihakana, nyuma hakaza kubaho gutora; mbese ni nk’urubanza rukomeye.
Muri make ni ibintu bisaba igihe kirekire, twavuga nka Mt Jeanne d’Arc wapfuye mu mwaka wa 1431, akagirwa umutagatifu mu 1920, nyuma y’imyaka 489, ahari ho ariko nabo bitatinze nka Tomas Becket (Imyaka 3), Pierre de Verone na Antoine de Padoue (Umwaka umwe).
Bavandimwe rero, tuharanire kazaba abatagatifu, tubaho mubizima buzira amakemwa muri iyi si, ubuzima bw’intangarugero, twubahiriza uko bishoboka indangagaciro dusanga mu Ivanjili. Kandi Papa Yoahani wa XXIII na Papa Pawulo wa II bakomeze badusabire.
Padiri Viateur SAFARI


text:
Kirehe- Abayobozi bagaragaje udushya kurusha abandi barahembwe
Ku wa 14/06/2012 abayobozi b’inzego z’ibanze mu karere ka Kirehe mu ntara y’iburasirazuba bakoze neza bahanga udushya mu buyobozi bwabo bahawe ibihembo. Aba abayobozi bahembwe bakab ari uko More...
Rwanda : RALGA igihe guhemba uturere 5 twahize utundi mudushya
Ishyirahamwe ry’uturere n’umujyi wa Kigali, RALGA rifatanyije n’abafatanyabikorwa baryo, taliki ya 8 Kamena, 2012 bazahemba uturere 5 twahize utundi mu gukora udushya mu guteza imbere kwihangira More...
Itorero ry’uyu mwaka ryagaragayemo udushya twinshi kurusha irishize
Abakoresheje itorero baremeza ko itorero riherutse ryari ririmo udushya twazanywe n’abanyeshuri kurusha iry’umwaka ushize. Ibi babitangarije, tariki 28/12/2011, mu nama yabahuje na Komisiyo y’Ubumwe More...